title: KOMISIJOS DELEGUOTOJI DIREKTYVA (ES) .../ kuria, derinant prie mokslo ir technikos pažangos, dėl išimties naudoti gyvsidabrį metalų halogenidų lempose iš dalies keičiamas Europos Parlamento ir Tarybos direktyvos 2011/65/ES III priedas

text:
AIŠKINAMASIS MEMORANDUMAS

               1.DELEGUOTOJO AKTO BENDROSIOS APLINKYBĖS

               Šia Komisijos deleguotąja direktyva, derinant prie technikos ir mokslo pažangos, iš dalies keičiamas Europos Parlamento ir Tarybos direktyvos 2011/65/ES dėl tam tikrų pavojingų medžiagų naudojimo elektros ir elektroninėje įrangoje apribojimo (nauja redakcija)
                  1
                (RoHS direktyva) III priedas. Pakeitimas susijęs su išimtimi nurodytoms reikmėms, turinčioms gyvsidabrio metalų halidų lempose.

               RoHS direktyva ribojamas tam tikrų pavojingų medžiagų naudojimas elektros ir elektroninėje įrangoje (EEĮ), kaip nurodyta 4 straipsnyje. Šiuo metu apribojimai taikomi dešimčiai direktyvos II priede išvardytų medžiagų: švinui, gyvsidabriui, kadmiui, šešiavalenčiam chromui, polibromintiems bifenilams (PBB) ir polibromintiems difenileteriams (PBDE), bis(2‑etilheksil)ftalatui (DEHP), butilbenzilftalatui (BBP), dibutilftalatui (DBP) ir diizobutilftalatui (DIBP). III ir IV prieduose išvardytos specialioms reikmėms skirtos EEĮ medžiagos ir komponentai, kuriems išimties tvarka netaikomi medžiagų apribojimai pagal 4 straipsnio 1 dalį.

               Direktyvos 5 straipsnyje numatytas III ir IV priedų derinimas su mokslo ir technikos pažanga, kuris gali apimti išimčių suteikimą, atnaujinimą arba panaikinimą. Pagal 5 straipsnio 1 dalies a punktą išimtys turi būti įtraukiamos į III ir IV priedus, tik jei dėl to nesumažėja Reglamentu (EB) Nr. 1907/2006 (REACH)
                  2
                užtikrinama aplinkos ir sveikatos apsauga ir jei jos atitinka kurią nors iš toliau nurodytų sąlygų: i) medžiagos pašalinimas arba pakeitimas keičiant konstrukciją arba medžiagas ir komponentus tokiais, kuriems nereikia jokių II priede išvardytų medžiagų ar cheminių medžiagų, yra moksliškai ar techniškai neįmanomas; ii) nėra užtikrintas pakaitalų patikimumas; iii) visas neigiamas poveikis aplinkai, sveikatai ir vartotojų saugai dėl medžiagos pakeitimo greičiausiai yra didesnis nei jo bendra nauda aplinkai, sveikatai ir vartotojų saugai.

               Priimamuose sprendimuose dėl išimčių ir jų trukmės taip pat turi būti atsižvelgiama į pakaitalų buvimą ir pakeitimo socialinį bei ekonominį poveikį. Sprendimuose dėl išimčių galiojimo trukmės turi būti atsižvelgiama į bet kokį galimą poveikį inovacijoms. Jei tinkama, visiems išimčių poveikiams turi būti taikoma gyvavimo ciklo samprata.

               5 straipsnio 1 dalies a punkte taip pat nustatyta, kad dėl specialioms reikmėms skirtų EEĮ medžiagų ir komponentų įtraukimo į III ir IV priedo sąrašus Komisija turi priimti atskirus deleguotuosius aktus. 5 straipsnio 3 dalyje ir V priede aprašyta su išimtimis susijusių paraiškų teikimo tvarka.

               2.KONSULTACIJOS PRIEŠ PRIIMANT AKTĄ

               Komisija gavo prašymus
                  3
                iš ekonominės veiklos vykdytojų suteikti arba atnaujinti išimtis pagal RoHS direktyvos 5 straipsnio 3 dalį ir V priedą.

               Pagal dabartinę III priedo 4.e išimtį galima naudoti gyvsidabrį metalų halidų lempose (MH).

               2015 m. sausio mėn. 15 d. Komisija gavo vieną paraišką dėl šios išimties atnaujinimo. Pareiškėjai iš esmės teigė, kad šviesos diodų (LED) alternatyvų, kurios būtų suderinamos su MH šviestuvais ir turėtų panašias charakteristikas, šiuo metu nėra rinkoje, ir kad išimtis bus reikalinga daug metų, nes MH profesionalių šviestuvų naudojimo trukmė yra 15–25 metai
                  4
               . 2020 m. sausio 20 d. tas pats pareiškėjas pateikė pataisytą atnaujinimo paraišką, daugiausia pagrįstą tais pačiais argumentais. Pagal RoHS direktyvos reikalavimus (5 straipsnio 5 dalies antrą pastraipą) išimtis galioja tol, kol Komisija paskelbia sprendimą dėl atnaujinimo paraiškos.

               Siekdama įvertinti tos išimties atnaujinimo paraiškas, Komisija 2015 m. birželio mėn. pradėjo ir 2016 m. baigė tyrimą, skirtą reikiamam techniniam ir moksliniam vertinimui atlikti
                  5
               , įskaitant aštuonių savaičių internetines konsultacijas su suinteresuotosiomis šalimis
                  6
               . Papildydama tą tyrimą, kuriame buvo vertinami išsamūs techniniai ir moksliniai duomenys bei gauti pranešimai, kaip dokumentuota tyrimo ataskaitoje, Komisija atliko du papildomus tyrimus ar atnaujinimus, pakviesdama dalyvauti suinteresuotąsias šalis. 2019 m. paskelbtame tyrime
                  7
                daugiausia dėmesio buvo skiriama socialiniam ir ekonominiam vertinimui bei pakaitalų buvimui, o naujais duomenimis ir modeliavimu pagrįstas atnaujinimas buvo atliktas 2020 m.
                  8
                Paskelbtos galutinės tyrimo ir socialinio ir ekonominio vertinimo ataskaitos
                  9
               ; suinteresuotosios šalys buvo informuotos.

               2016 m. rugsėjo 1 d., 2018 m. spalio 29 d. ir 2019 m. spalio 21 d. ekspertų posėdžiuose Komisija konsultavosi su valstybių narių ekspertų grupe dėl deleguotųjų teisės aktų pagal RoHS direktyvą, kad sužinotų valstybių narių nuomonę dėl numatytos veiksmų eigos pagal įvertinimų išvadas. Ji atliko visus būtinus procedūrinius veiksmus, susijusius su medžiagų apribojimo išimtimis pagal 5 straipsnio 3–7 dalis
                  10
               . Tarybai ir Europos Parlamentui apie visus veiksmus pranešta.

               Pagalbiniame tyrime pažymėta, kad:

               ·nepaisant daugybės pastangų sukurti alternatyvas be gyvsidabrio, galima daryti išvadą, kad šiuo metu gyvsidabrio MH lempose negalima pakeisti kita medžiaga;

               ·gyvsidabrio kiekio sumažinimas MH lempose turėtų įtakos lempų veikimui bei charakteristikoms ir, galbūt, jų naudojimo trukmei;

               ·šiuo metu gyvsidabrio pakeitimas atitinkamoms reikmėms yra techniškai neįmanomas, todėl tyrime rekomenduota dar atnaujinti išimtį ne daugiau kaip penkeriems metams.

               apibendrinant mokslinius ir techninius vertinimus, įskaitant konsultacijas su suinteresuotosiomis šalimis, išsamiai nustatyta, kad 4.e išimtis vis dar atitinka išimties kriterijus, nes dar nėra patikimų pakaitalų. Vertinimo rezultatai taip pat parodė, kad dėl konkrečios išimties nesumažėtų REACH reglamentu užtikrinama aplinkos ir sveikatos apsauga pagal Direktyvos 2011/65/ES 5 straipsnį.

               Pagal Geresnio reglamentavimo gaires deleguotosios direktyvos projektas keturias savaites buvo skelbiamas Geresnio reglamentavimo portale siekiant gauti visuomenės atsiliepimų. Per konsultacijas dėl akto projekto gauti keturi atsiliepimai. Iškelti klausimai buvo apsvarstyti ir nuspręsta, kad pakeitimai nebūtini.

               3.DELEGUOTOJO AKTO TEISINIAI ASPEKTAI

               Deleguotąja direktyva atnaujinama į Direktyvos 2011/65/ES III priedą įtraukta 4.e išimtis dėl gyvsidabrio naudojimo nurodytoms reikmėms.

               Komisijos vertinime, pagrįstame papildomais tyrimais ir konsultacijomis, daroma išvada, kad prašymas suteikti išimtį atitinka bent vieną iš RoHS direktyvos 5 straipsnio 1 dalies a punkte nustatytų kriterijų, kuris pagrindžia išimties pratęsimą: gyvsidabrio negalima patikimai pakeisti lempų kategorijoms, kurioms taikoma ši išimtis.

               Taigi išimties sąlygos yra įvykdytos, o išimties 4.e įrašas turi būti atnaujintas. Šios išimties galiojimo pabaigos data nustatoma pagal 5 straipsnio 2 dalies pirmą pastraipą. Atliekant vertinimą prieita prie išvados, kad pakaitalų kūrimo padėtis pagrindžia išimties atnaujinimą didžiausiam penkerių metų galiojimo laikotarpiui. Nemanoma, kad suteiktas galiojimo laikotarpis darytų neigiamą poveikį inovacijoms.

               Teisinė priemonė yra deleguotoji direktyva, kuri atitinka įgalinamąjį teisės aktą – Direktyvą 2011/65/ES, visų pirma jos 5 straipsnio 1 dalyje ir 20 straipsnyje nurodytą delegavimą.

               Deleguotosios direktyvos tikslas – prisidėti prie žmonių sveikatos ir aplinkos apsaugos ir priderinti nuostatas dėl elektros ir elektroninės įrangos vidaus rinkos veikimo, kad šiaip jau uždraustas medžiagas būtų leidžiama naudoti specialioms reikmėms pagal RoHS direktyvos nuostatas ir sąlygas bei laikantis III ir IV priedų derinimo prie mokslo ir technikos pažangos tvarkos.

               Deleguotoji direktyva ES biudžetui poveikio neturi.

               KOMISIJOS DELEGUOTOJI DIREKTYVA (ES) .../…

               2021 12 13

               kuria, derinant prie mokslo ir technikos pažangos, dėl išimties naudoti gyvsidabrį metalų halogenidų lempose iš dalies keičiamas Europos Parlamento ir Tarybos direktyvos 2011/65/ES III priedas

               (Tekstas svarbus EEE)

               EUROPOS KOMISIJA,

               atsižvelgdama į Sutartį dėl Europos Sąjungos veikimo,

               atsižvelgdama į 2011 m. birželio 8 d. Europos Parlamento ir Tarybos direktyvą 2011/65/ES dėl tam tikrų pavojingų medžiagų naudojimo elektros ir elektroninėje įrangoje apribojimo
                  11
               , ypač į jos 5 straipsnio 1 dalies a punktą,

               kadangi:

               (1)Direktyva 2011/65/ES valstybių narių reikalaujama užtikrinti, kad rinkai teikiamoje elektros ir elektroninėje įrangoje nebūtų tos direktyvos II priede išvardytų pavojingų medžiagų. Tas apribojimas netaikomas tam tikroms tos direktyvos III priede išvardytoms reikmėms, kurioms nustatyta išimtis;

               (2)elektros ir elektroninės įrangos kategorijos, kurioms taikoma Direktyva 2011/65/ES, išvardytos tos direktyvos I priede;

               (3)gyvsidabris yra Direktyvos 2011/65/ES II priede nurodyta ribojama medžiaga;

               (4)Sprendimu 2010/571/ES
                  12
                Komisija, be kitų dalykų, suteikė išimtį naudoti gyvsidabrį metalų halogenidų lempose (toliau – išimtis), kuri dabar yra įtraukta į Direktyvos 2011/65/ES III priedo sąrašą kaip 4.e išimtis. Pagal tos direktyvos 5 straipsnio 2 dalies antros pastraipos a punktą išimties galiojimas turėjo baigtis 2016 m. liepos 21 d.;

               (5)gyvsidabris naudojamas metalų halogenidų lempose, siekiant pagerinti tų specialiųjų lempų spalvą, našumą, naudojimo trukmę ir stabilų veikimą;

               (6)2015 m. sausio 15 d., t. y. per Direktyvos 2011/65/ES 5 straipsnio 5 dalyje nustatytą terminą, Komisija gavo paraišką dėl išimties atnaujinimo (toliau – atnaujinimo paraiška). Pataisyta atnaujinimo paraiška buvo pateikta 2020 m. sausio 20 d. Pagal Direktyvos 2011/65/ES 5 straipsnio 5 dalį išimtis galioja tol, kol priimamas sprendimas dėl atnaujinimo paraiškos;

               (7)atliekant atnaujinimo paraiškos vertinimą, kuriame buvo atsižvelgta į pakaitalų buvimą ir pakeitimo socialinį bei ekonominį poveikį, padaryta išvada, kad susijusioms reikmėms naudojamo gyvsidabrio pakeitimas ar pašalinimas šiuo metu yra techniškai neįmanomas. Atliekant vertinimą buvo konsultuotasi su suinteresuotosiomis šalimis pagal Direktyvos 2011/65/ES 5 straipsnio 7 dalį. Per šias konsultacijas gautos pastabos buvo viešai paskelbtos tam skirtoje interneto svetainėje;

               (8)išimtis suderinama su Europos Parlamento ir Tarybos reglamentu (EB) Nr. 1907/2006
                  13
                ir dėl to nesumažėja juo užtikrinama aplinkos ir sveikatos apsauga;

               (9)todėl tikslinga suteikti atnaujintą išimtį ne ilgesniam kaip penkerių metų laikotarpiui pagal Direktyvos 2011/65/ES 5 straipsnio 2 dalies pirmą pastraipą. Atsižvelgiant į nuolatinių pastangų, dedamų siekiant rasti patikimų pakaitalų, rezultatus, mažai tikėtina, kad dėl išimties taikymo trukmės bus padarytas neigiamas poveikis inovacijoms;

               (10)todėl Direktyva 2011/65/ES turėtų būti atitinkamai iš dalies pakeista,

               PRIĖMĖ ŠIĄ DIREKTYVĄ:

               1 straipsnis

               Direktyvos 2011/65/ES III priedas iš dalies keičiamas pagal šios direktyvos priedą.

               2 straipsnis

               1.Valstybės narės ne vėliau kaip [paskutinė šešto mėnesio po šios direktyvos įsigaliojimo diena] priima ir paskelbia įstatymus ir kitus teisės aktus, būtinus, kad būtų laikomasi šios direktyvos. Jos nedelsdamos pateikia Komisijai tų teisės aktų nuostatų tekstą.

               Tas nuostatas jos taiko nuo [paskutinė šešto mėnesio po šios direktyvos įsigaliojimo diena + 1 diena].

               Valstybės narės, priimdamos tas nuostatas, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.

               2.Valstybės narės pateikia Komisijai šios direktyvos taikymo srityje priimtų nacionalinės teisės aktų pagrindinių nuostatų tekstus.

               3 straipsnis

               Ši direktyva įsigalioja dvidešimtą dieną po jos paskelbimo Europos Sąjungos oficialiajame leidinyje.

               4 straipsnis

               Ši direktyva skirta valstybėms narėms.

               Priimta Briuselyje 2021 12 13

                     Komisijos vardu

                     Pirmininkė
                     Ursula VON DER LEYEN

                     (1)

                        OL L 174, 2011 7 1, p. 88.

                     (2)

                        OL L 396, 2006 12 30, p. 1.

                     (3)

                        Sąrašas pateikiamas adresu:
                  http://ec.europa.eu/environment/waste/rohs_eee/adaptation_en.htm
                  .

                     (4)

                  https://rohs.exemptions.oeko.info/fileadmin/user_upload/RoHS_Pack_9/Exemption_4__e_/4e_LE_RoHS_E xemption_Req_Final.pdf

                     (5)

                        Galutinė tyrimo ataskaita pateikta adresu:
                  https://op.europa.eu/lt/publication-detail/-/publication/a3fdcc8c-4273-11e6-af30-01aa75ed71a1
                  .

                     (6)

                        Konsultacijų laikotarpis: nuo 2015 m. rugpjūčio mėn. 21 d. iki 2015 m. spalio mėn. 16 d.,
                  http://rohs.exemptions.oeko.info
                  .

                     (7)

                  https://rohs.exemptions.oeko.info/fileadmin/user_upload/reports/FWCW_RoHS_Lamps_
                  SEA_20190729_Final.pdf

                     (8)

                     https://op.europa.eu/lt/publication-detail/-/publication/f44f2383-dd0a-11ea-adf7-01aa75ed71a1/language-lt/format-PDF/source-146144383

                  , nuo 92 puslapio.

                     (9)

                     https://ec.europa.eu/environment/waste/rohs_eee/studies_rohs1_en.htm
                     .

                     (10)

                        Būtinų administracinių veiksmų sąrašą galima rasti
                  Komisijos interneto svetainėje
                  . Su kiekvieno deleguotojo akto projekto esamu procedūros etapu galima susipažinti Tarpinstituciniame deleguotųjų aktų registre, adresu
                  https://webgate.ec.europa.eu/regdel/#/home
                  .

                     (11)

                        OL L 174, 2011 7 1, p. 88.

                     (12)

                        2010 m. rugsėjo 24 d. Komisijos sprendimas 2010/571/ES, kuriuo iš dalies keičiamas Europos Parlamento ir Tarybos direktyvos 2002/95/EB priedas dėl švino, gyvsidabrio, kadmio, šešiavalenčio chromo, polibromintų bifenilų ir polibromintų difenileterių naudojimo išimčių siekiant jį suderinti su mokslo ir technikos pažanga (OL L 251, 2010 9 25, p. 28).

                     (13)

                        2006 m. gruodžio 18 d. Europos Parlamento ir Tarybos reglamentas (EB) Nr. 1907/2006 dėl cheminių medžiagų registracijos, įvertinimo, autorizacijos ir apribojimų (REACH), įsteigiantis Europos cheminių medžiagų agentūrą, iš dalies keičiantis Direktyvą 1999/45/EB bei panaikinantis Tarybos reglamentą (EEB) Nr. 793/93, Komisijos reglamentą (EB) Nr. 1488/94, Tarybos direktyvą 76/769/EEB ir Komisijos direktyvas 91/155/EEB, 93/67/EEB, 93/105/EB bei 2000/21/EB (OL L 396, 2006 12 30, p. 1).

    ---documentbreak---

               PRIEDAS

               Direktyvos 2011/65/ES III priedo 4.e įrašas pakeičiamas taip:

                        Išimtis

                        Taikymo apimtis ir datos

                        „4.e

                        Gyvsidabris metalų halogenidų (MH) lempose

                        Baigia galioti [LB: [5 metai nuo deleguotosios direktyvos paskelbimo Oficialiajame leidinyje dienos]“


title: KOMISIJOS DELEGUOTOJI DIREKTYVA (ES) .../ kuria, derinant prie mokslo ir technikos pažangos, dėl išimties naudoti gyvsidabrį bendrojo apšvietimo didžiaslėgėse natrio (garų) pagerinto spalvų atgavos rodiklio lempose iš dalies keičiamas Europos Parlamento ir Tarybos direktyvos 2011/65/ES III priedas

text:
AIŠKINAMASIS MEMORANDUMAS

               1.DELEGUOTOJO AKTO BENDROSIOS APLINKYBĖS

               Šia Komisijos deleguotąja direktyva, derinant prie technikos ir mokslo pažangos, iš dalies keičiamas Europos Parlamento ir Tarybos direktyvos 2011/65/ES dėl tam tikrų pavojingų medžiagų naudojimo elektros ir elektroninėje įrangoje apribojimo (nauja redakcija)
                  1
                (RoHS direktyva) III priedas. Pakeitimas susijęs su išimtimi nurodytoms reikmėms, turinčioms gyvsidabrio bendrojo apšvietimo didžiaslėgėse natrio pagerinto spalvų atgavos rodiklio lempose.

               RoHS direktyva ribojamas tam tikrų pavojingų medžiagų naudojimas elektros ir elektroninėje įrangoje (EEĮ), kaip nurodyta 4 straipsnyje. Šiuo metu apribojimai taikomi dešimčiai RoHS direktyvos II priede išvardytų medžiagų: švinui, gyvsidabriui, kadmiui, šešiavalenčiam chromui, polibromintiems bifenilams (PBB) ir polibromintiems difenileteriams (PBDE), bis(2‑etilheksil)ftalatui (DEHP), butilbenzilftalatui (BBP), dibutilftalatui (DBP) ir diizobutilftalatui (DIBP). III ir IV prieduose išvardytos specialioms reikmėms skirtos EEĮ medžiagos ir komponentai, kuriems išimties tvarka netaikomi medžiagų apribojimai pagal 4 straipsnio 1 dalį.

               Direktyvos 5 straipsnyje numatytas III ir IV priedų derinimas su mokslo ir technikos pažanga, kuris gali apimti išimčių suteikimą, atnaujinimą arba panaikinimą. Pagal 5 straipsnio 1 dalies a punktą išimtys turi būti įtraukiamos į III ir IV priedus, tik jei dėl to nesumažėja Reglamentu (EB) Nr. 1907/2006 (REACH)
                  2
                užtikrinama aplinkos ir sveikatos apsauga ir jei jos atitinka kurią nors iš toliau nurodytų sąlygų: i) medžiagos pašalinimas arba pakeitimas keičiant konstrukciją arba medžiagas ir komponentus tokiais, kuriems nereikia jokių II priede išvardytų medžiagų ar cheminių medžiagų, yra moksliškai ar techniškai neįmanomas; ii) nėra užtikrintas pakaitalų patikimumas; iii) visas neigiamas poveikis aplinkai, sveikatai ir vartotojų saugai dėl medžiagos pakeitimo greičiausiai yra didesnis nei jo bendra nauda aplinkai, sveikatai ir vartotojų saugai.

               Priimamuose sprendimuose dėl išimčių ir jų trukmės taip pat turi būti atsižvelgiama į pakaitalų buvimą ir pakeitimo socialinį bei ekonominį poveikį. Sprendimuose dėl išimčių galiojimo trukmės turi būti atsižvelgiama į bet kokį galimą poveikį inovacijoms. Jei tinka, visiems išimčių poveikiams turi būti taikoma gyvavimo ciklo samprata.

               5 straipsnio 1 dalies a punkte taip pat nustatyta, kad dėl specialioms reikmėms skirtų EEĮ medžiagų ir komponentų įtraukimo į III ir IV priedo sąrašus arba išbraukimo iš jų Komisija turi priimti atskirus deleguotuosius aktus. 5 straipsnio 3 dalyje ir V priede aprašyta su išimtimis susijusių paraiškų teikimo tvarka.

               2.KONSULTACIJOS PRIEŠ PRIIMANT AKTĄ

               Komisija gauna prašymus
                  3
                iš ekonominės veiklos vykdytojų suteikti arba atnaujinti išimtis pagal RoHS direktyvos 5 straipsnio 3 dalį ir V priedą.

               Pagal dabartinius III priedo 4.b išimties I–III įrašus galima naudoti gyvsidabrį bendrojo apšvietimo didžiaslėgėse natrio (garų) (HPS) pagerinto spalvų atgavos rodiklio, Ra > 60, lempose, neviršijant šių verčių (viename degiklyje):

               4.b-I: P ≤ 155 W – 30 mg;

               4.b-II: 155 W < P ≤ 405 W – 40 mg;

               4.b-III: P > 405 W – 40 mg.

               2015 m. sausio mėn. Komisija gavo vieną 4.b išimties I–III įrašų atnaujinimo paraišką. Pareiškėjas iš esmės teigė, kad nebuvo jokių tokios pačios spalvų specifikacijos gyvsidabrio neturinčių alternatyvų, kurios galėtų pakeisti lempas, kurioms taikoma 4.b išimtis
                  4
               . 2020 m. sausio mėn. tas pats pareiškėjas pateikė pataisytą atnaujinimo paraišką dėl lempų, kurių spalvų atgavos rodiklis > 80 (o ne didesnis kaip 60 pagal esamą išimtį), galingumas mažesnis kaip 105 W (o ne 155 W pagal esamą išimtį), o ribotas gyvsidabrio kiekis tik 16 mg (vietoj dabar leidžiamo 30 mg). Pagal RoHS direktyvos reikalavimus (5 straipsnio 5 dalies antrą pastraipą) išimtis galioja tol, kol Komisija priima sprendimą dėl atnaujinimo paraiškos.

               Siekdama įvertinti tos išimties atnaujinimo paraiškas, Komisija 2015 m. birželio mėn. pradėjo ir 2016 m. baigė tyrimą, skirtą reikiamam techniniam ir moksliniam vertinimui atlikti
                  5
               , įskaitant aštuonių savaičių internetines konsultacijas su suinteresuotosiomis šalimis
                  6
               . Papildydama tą tyrimą, kuriame buvo vertinami išsamūs techniniai ir moksliniai duomenys bei gauti pranešimai, kaip dokumentuota tyrimo ataskaitoje, Komisija atliko du papildomus tyrimus ar atnaujinimus, pakviesdama dalyvauti suinteresuotąsias šalis. 2019 m. paskelbtame tyrime
                  7
                daugiausia dėmesio buvo skiriama socialiniam ir ekonominiam vertinimui bei pakaitalų buvimui, o naujais skaičiais ir modeliavimu pagrįstas atnaujinimas buvo atliktas 2020 m.
                  8
                Paskelbtos galutinės tyrimo ir socialinio ir ekonominio vertinimo ataskaitos
                  9
               ; suinteresuotosios šalys buvo informuotos.

               2016 m. rugsėjo 1 d., 2018 m. spalio 29 d. ir 2019 m. spalio 21 d. ekspertų posėdžiuose Komisija konsultavosi su valstybių narių ekspertų grupe dėl deleguotųjų teisės aktų pagal RoHS direktyvą, kad sužinotų valstybių narių nuomonę dėl numatytos veiksmų eigos pagal įvertinimų išvadas. Ji atliko visus būtinus procedūrinius veiksmus, susijusius su medžiagų apribojimo išimtimis pagal 5 straipsnio 3–7 dalis.
                  10
                Tarybai ir Europos Parlamentui apie visus veiksmus pranešta.

               Vertinimo tyrimai, papildyti pareiškėjo 2020 m. pateikta atnaujinta informacija apie technikos ir mokslo pažangą, leidžia daryti šias išvadas:

               ·gyvsidabrio negalima pakeisti HPS (garų) lempose, kurių spalvų atgavos rodiklis > 80, galingumas mažesnis kaip 105 W ir gyvsidabrio riba yra 16 mg, o tai faktiškai reiškia, kad 4.b išimtis turėtų būti iš dalies atnaujinta, nes alternatyvos šiuo metu neužtikrina atitinkamos spektro raudonosios srities, būtinos šio tipo lempoms;

               ·yra tinkamų alternatyvų HPS (garų) pagerinto spalvų atgavos rodiklio, Ra > 60, P ≤ 155 W lempoms, o tai faktiškai reiškia, kad 4.b-I išimčių įrašo iš dalies nebereikia ir 4.b-II įrašas gali būti visiškai panaikintas, nes šias lempas pakeitė LED lempos be gyvsidabrio;

               ·4.b-III įrašą reikėtų panaikinti, nes gamintojai nebeteikia šių lempų rinkai; todėl išimtis paseno.

               Apibendrinant mokslinius ir techninius vertinimus, įskaitant konsultacijas su suinteresuotosiomis šalimis, išsamiai nustatyta, kad išimtis dėl gyvsidabrio naudojimo HPS (garų) lempose, kurių spalvų atgavos rodiklis > 80 ir gyvsidabrio naudojimo vienoje lempoje riba yra 16 mg, vis dar atitinka išimties kriterijus, nes pakaitalus reikia toliau kurti.

               Vertinimo rezultatai taip pat parodė, kad dėl konkrečios išimties atnaujinimo nesumažėtų REACH reglamentu užtikrinama aplinkos ir sveikatos apsauga pagal Direktyvos 2011/65/ES 5 straipsnį.

               Pagal Geresnio reglamentavimo gaires deleguotosios direktyvos projektas keturias savaites buvo skelbiamas Geresnio reglamentavimo portale siekiant gauti visuomenės atsiliepimų. Per konsultacijas dėl akto projekto gauti du atsiliepimai. Iškelti klausimai buvo apsvarstyti ir nuspręsta, kad projekto pakeitimai nebūtini.

               3.DELEGUOTOJO AKTO TEISINIAI ASPEKTAI

               Deleguotąja direktyva iš dalies atnaujinamas ir iš naujo suformuluojamas į Direktyvos 2011/65/ES III priedą įtrauktas 4.b-I išimties įrašas dėl gyvsidabrio naudojimo bendrojo apšvietimo didžiaslėgėse natrio (garų) (HPS) pagerinto spalvų atgavos rodiklio, Ra > 80, P ≤ 105 W lempose, neviršijant (viename degiklyje) 16 mg. Atsižvelgiant į tai, kad kitus pagal 4.b įrašą įtrauktus įrašus ruošiamasi panaikinti, atnaujinamos 4.b-I įrašo dalies numeris keičiamas į 4.b.

               Komisijos vertinime, pagrįstame papildomais tyrimais, konsultacijomis ir pareiškėjo pateikta atnaujinta informacija, daroma išvada, kad prašymas suteikti išimtį atitinka bent vieną iš 5 straipsnio 1 dalies a punkte nustatytų kriterijų: lempų kategorijoms, kurioms taikoma ši išimtis, šiuo metu negalima užtikrinti gyvsidabrio pakeitimo patikimais pakaitalais.

               Atsižvelgiant į pirmiau nurodytą informaciją, 4.b-II ir 4.b-III įrašai turi būti panaikinti, o 4.b-I turi būti iš dalies panaikintas.

               Atsižvelgiant į vertinimo išvadą, pakaitalų kūrimo būklė pagrindžia naujos formuluotės 4.b-I išimties įrašo dalinį atnaujinimą ne ilgesniam kaip penkerių metų galiojimo laikotarpiui, pakeičiant išimties numerį į 4.b. Nemanoma, kad galiojimo laikotarpis darytų neigiamą poveikį inovacijoms.

               Pagal RoHS direktyvos 5 straipsnio 6 dalį panaikinamai 4.b-I daliai, taip pat 4.b-II ir 4.b-III įrašams tinka anksčiausios galiojimo pabaigos datos (t. y. 12 mėnesių).

               Teisinė priemonė yra deleguotoji direktyva, kaip numatyta Direktyvoje 2011/65/ES, visų pirma siekiant atitikti jos 5 straipsnio 1 dalies a punkte nustatytus reikalavimus.

               Deleguotosios direktyvos tikslas – prisidėti prie žmonių sveikatos ir aplinkos apsaugos ir priderinti nuostatas dėl elektros ir elektroninės įrangos vidaus rinkos veikimo, kad šiaip jau uždraustas medžiagas būtų leidžiama naudoti specialioms reikmėms pagal RoHS nuostatas ir sąlygas bei laikantis III ir IV priedų derinimo prie mokslo ir technikos pažangos tvarkos.

               Deleguotoji direktyva ES biudžetui poveikio neturi.

               KOMISIJOS DELEGUOTOJI DIREKTYVA (ES) .../…

               2021 12 13

               kuria, derinant prie mokslo ir technikos pažangos, dėl išimties naudoti gyvsidabrį bendrojo apšvietimo didžiaslėgėse natrio (garų) pagerinto spalvų atgavos rodiklio lempose iš dalies keičiamas Europos Parlamento ir Tarybos direktyvos 2011/65/ES III priedas

               (Tekstas svarbus EEE)

               EUROPOS KOMISIJA,

               atsižvelgdama į Sutartį dėl Europos Sąjungos veikimo,

               atsižvelgdama į 2011 m. birželio 8 d. Europos Parlamento ir Tarybos direktyvą 2011/65/ES dėl tam tikrų pavojingų medžiagų naudojimo elektros ir elektroninėje įrangoje apribojimo
                  11
               , ypač į jos 5 straipsnio 1 dalies a ir b punktus,

               kadangi:

               (1)Direktyva 2011/65/ES valstybių narių reikalaujama užtikrinti, kad rinkai teikiamoje elektros ir elektroninėje įrangoje nebūtų tos direktyvos II priede išvardytų pavojingų medžiagų. Tas apribojimas netaikomas tam tikroms tos direktyvos III priede išvardytoms reikmėms, kurioms nustatyta išimtis;

               (2)elektros ir elektroninės įrangos kategorijos, kurioms taikoma Direktyva 2011/65/ES, išvardytos tos direktyvos I priede;

               (3)gyvsidabris yra Direktyvos 2011/65/ES II priede nurodyta ribojama medžiaga;

               (4)Sprendimu 2010/571/ES
                  12
                Komisija, be kitų dalykų, suteikė išimtį naudoti ne didesnį kiekį (viename degiklyje) gyvsidabrio bendrojo apšvietimo didžiaslėgėse natrio (garų) pagerinto spalvų atgavos rodiklio, Ra > 60, lempose (toliau – išimtis), kuri dabar yra įtraukta į Direktyvos 2011/65/ES III priedo sąrašą kaip 4.b-I, 4.b-II ir 4.b-III išimtis. Pagal tos direktyvos 5 straipsnio 2 dalies antros pastraipos a punktą išimties galiojimas turėjo baigtis 2016 m. liepos 21 d.;

               (5)gyvsidabris naudojamas didžiaslėgėse natrio (garų) lempose dėl šviesos spalvos ir spalvos atgavos savybių;

               (6)2015 m. sausio mėn., t. y. per Direktyvos 2011/65/ES 5 straipsnio 5 dalyje nustatytą terminą, Komisija gavo paraišką dėl išimties atnaujinimo 4.b-I, 4.b-II ir 4.b-II reikmių įrašams (toliau – atnaujinimo paraiška). 2020 m. sausio mėn. tas pats pareiškėjas pateikė pataisytą atnaujinimo paraišką tik dėl 4.b-I įrašo. Pagal Direktyvos 2011/65/ES 5 straipsnio 5 dalį išimtis galioja tol, kol priimamas sprendimas dėl atnaujinimo paraiškos;

               (7)atliekant atnaujinimo paraiškos vertinimą, kuriame buvo atsižvelgta į pakaitalų buvimą ir pakeitimo socialinį bei ekonominį poveikį, padaryta išvada, kad gyvsidabrio pakeitimas susijusioms reikmėms ar jo pašalinimas buvo moksliškai ir techniškai įmanomas, kalbant apie Direktyvos 2011/65/ES III priedo 4.b-I įrašo dalį, taip pat 4.b-II ir 4.b-III įrašus. Vis dėlto atliekant vertinimą prieita prie išvados, kad išimtis turėtų būti atnaujinta 4.b-I įrašo daliai, susijusiai su didesnio kaip 80 spalvos atgavos rodiklio ir 105 W arba mažesnės galios lempomis, ir, kad nors gyvsidabris vis dar būtina naudoti, jo kiekis gali būti dar sumažintas. Atliekant vertinimą buvo konsultuotasi su suinteresuotosiomis šalimis pagal Direktyvos 2011/65/ES 5 straipsnio 7 dalį. Per šias konsultacijas gautos pastabos buvo viešai paskelbtos tam skirtoje interneto svetainėje;

               (8)todėl tikslinga atnaujinti 4.b-I išimties dalį ir pakeisti jos įrašo numerį į 4.b ne ilgesniam kaip penkerių metų laikotarpiui pagal Direktyvos 2011/65/ES 5 straipsnio 2 dalies pirmą pastraipą. Turi būti patikslintas šios atnaujintos išimties tekstas, nustatantis toliau apribotą išimties taikymo sritį. Atsižvelgiant į nuolatinių pastangų, dedamų siekiant rasti patikimų pakaitalų, rezultatus, mažai tikėtina, kad dėl išimties taikymo trukmės bus padarytas neigiamas poveikis inovacijoms;

               (9)atnaujinta išimtis suderinama su Europos Parlamento ir Tarybos reglamentu (EB) Nr. 1907/2006
                  13
                ir ją taikant nebus sumažinta juo užtikrinama aplinkos ir sveikatos apsauga;

               (10)kadangi Direktyvos 2011/65/ES III priedo likusioje 4.b-I įrašo dalyje, taip pat 4.b-II ir 4.b-III įrašuose išvardytos naudojimo reikmės neatitinka išimties atnaujinimo sąlygų, nustatytų Direktyvos 2011/65/ES 5 straipsnio 1 dalies a punkte, išimtis šioms reikmėms turėtų būti panaikinta. Šių išimčių galiojimo pabaigos data turėtų būti nustatyta pagal Direktyvos 2011/65/ES 5 straipsnio 6 dalį;

               (11)todėl Direktyva 2011/65/ES turėtų būti atitinkamai iš dalies pakeista,

               PRIĖMĖ ŠIĄ DIREKTYVĄ:

               1 straipsnis

               Direktyvos 2011/65/ES III priedas iš dalies keičiamas pagal šios direktyvos priedą.

               2 straipsnis

               1.Valstybės narės ne vėliau kaip [paskutinė šešto mėnesio po šios direktyvos įsigaliojimo diena] priima ir paskelbia įstatymus ir kitus teisės aktus, būtinus, kad būtų laikomasi šios direktyvos. Jos nedelsdamos pateikia Komisijai tų teisės aktų nuostatų tekstą.

               Tas nuostatas jos taiko nuo [paskutinė šešto mėnesio po šios direktyvos įsigaliojimo diena + 1 diena].

               Valstybės narės, priimdamos tas nuostatas, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.

               2.Valstybės narės pateikia Komisijai šios direktyvos taikymo srityje priimtų nacionalinės teisės aktų pagrindinių nuostatų tekstus.

               3 straipsnis

               Ši direktyva įsigalioja dvidešimtą dieną po jos paskelbimo Europos Sąjungos oficialiajame leidinyje.

               4 straipsnis

               Ši direktyva skirta valstybėms narėms.

               Priimta Briuselyje 2021 12 13

                     Komisijos vardu

                     Pirmininkė
                     Ursula VON DER LEYEN

                     (1)

                        OL L 174, 2011 7 1, p. 88.

                     (2)

                        OL L 396, 2006 12 30, p. 1.

                     (3)

                        Sąrašas pateikiamas adresu:
                  http://ec.europa.eu/environment/waste/rohs_eee/adaptation_en.htm
                  .

                     (4)

                        https://rohs.exemptions.oeko.info/fileadmin/user_upload/RoHS_Pack_9/
                     Exemption_4_b__IIII_/4b_LE_RoHS_Exemption_Req_Final.pdf.

                     (5)

                        Galutinė tyrimo ataskaita pateikta adresu:
                  https://op.europa.eu/lt/publication-detail/-/publication/a3fdcc8c-4273-11e6-af30-01aa75ed71a1
                  .

                     (6)

                        Konsultacijų laikotarpis: nuo 2015 m. rugpjūčio mėn. 21 d. iki 2015 m. spalio mėn. 16 d.,
                  http://rohs.exemptions.oeko.info
                  .

                     (7)

                  https://rohs.exemptions.oeko.info/fileadmin/user_upload/reports/FWCW_RoHS_Lamps_
                  SEA_20190729_Final.pdf

                     (8)

                     https://op.europa.eu/en/publication-detail/-/publication/f44f2383-dd0a-11ea-adf7-01aa75ed71a1/language-en/format-PDF/source-146144383

                  , , pradedant 92 puslapiu.

                     (9)

                     https://ec.europa.eu/environment/waste/rohs_eee/studies_rohs1_en.htm
                     .

                     (10)

                        Būtinų administracinių veiksmų sąrašą galima rasti
                  Komisijos interneto svetainėje
                  . Su kiekvieno deleguotojo akto projekto esamu procedūros etapu galima susipažinti Tarpinstituciniame deleguotųjų aktų registre, adresu
                  https://webgate.ec.europa.eu/regdel/#/home
                  .

                     (11)

                        OL L 174, 2011 7 1, p. 88.

                     (12)

                        2010 m. rugsėjo 24 d. Komisijos sprendimas 2010/571/ES, kuriuo iš dalies keičiamas Europos Parlamento ir Tarybos direktyvos 2002/95/EB priedas dėl švino, gyvsidabrio, kadmio, šešiavalenčio chromo, polibromintų bifenilų ir polibromintų difenileterių naudojimo išimčių siekiant jį suderinti su mokslo ir technikos pažanga (OL L 251, 2010 9 25, p. 28).

                     (13)

                        2006 m. gruodžio 18 d. Europos Parlamento ir Tarybos reglamentas (EB) Nr. 1907/2006 dėl cheminių medžiagų registracijos, įvertinimo, autorizacijos ir apribojimų (REACH), įsteigiantis Europos cheminių medžiagų agentūrą, iš dalies keičiantis Direktyvą 1999/45/EB bei panaikinantis Tarybos reglamentą (EEB) Nr. 793/93, Komisijos reglamentą (EB) Nr. 1488/94, Tarybos direktyvą 76/769/EEB ir Komisijos direktyvas 91/155/EEB, 93/67/EEB, 93/105/EB bei 2000/21/EB (OL L 396, 2006 12 30, p. 1).

    ---documentbreak---

               PRIEDAS

               Direktyvos 2011/65/ES III priedo 4.b, 4.b-I, 4.b-II ir 4.b-III įrašai pakeičiami taip:

                        Išimtis

                        Taikymo apimtis ir datos

                        „4.b

                        Gyvsidabrio kiekis bendrojo apšvietimo didžiaslėgėse natrio (garų) pagerinto spalvų atgavos rodiklio, Ra > 80, lempose ne didesnis (viename degiklyje): P ≤ 105 W – viename degiklyje galima naudoti 16 mg

                        Baigia galioti [LB: penkeri metai nuo deleguotosios direktyvos paskelbimo Oficialiajame leidinyje dienos]

                        4.b-I

                        Gyvsidabrio kiekis bendrojo apšvietimo didžiaslėgėse natrio (garų) pagerinto spalvų atgavos rodiklio, Ra > 60, lempose ne didesnis (viename degiklyje): P ≤ 155 W – viename degiklyje galima naudoti 30 mg

                        Baigia galioti [LB: [12 mėnesių nuo deleguotosios direktyvos paskelbimo Oficialiajame leidinyje dienos]

                        4.b-II

                        Gyvsidabrio kiekis bendrojo apšvietimo didžiaslėgėse natrio (garų) pagerinto spalvų atgavos rodiklio, Ra > 60, lempose ne didesnis (viename degiklyje): 155 W < P ≤ 405 W – viename degiklyje galima naudoti 40 mg

                        Baigia galioti [LB: [12 mėnesių nuo deleguotosios direktyvos paskelbimo Oficialiajame leidinyje dienos]

                        4.b-III

                        Gyvsidabrio kiekis bendrojo apšvietimo didžiaslėgėse natrio (garų) pagerinto spalvų atgavos rodiklio, Ra > 60, lempose ne didesnis (viename degiklyje): P > 405 W – viename degiklyje galima naudoti 40 mg

                        Baigia galioti [LB: [12 mėnesių nuo deleguotosios direktyvos paskelbimo Oficialiajame leidinyje dienos]“


title: KOMISIJOS DELEGUOTOJI DIREKTYVA (ES) .../ kuria, derinant prie mokslo ir technikos pažangos, dėl išimties naudoti gyvsidabrį kitose mažaslėgėse išlydžio lempose iš dalies keičiamas Europos Parlamento ir Tarybos direktyvos 2011/65/ES III priedas

text:
AIŠKINAMASIS MEMORANDUMAS

               1.DELEGUOTOJO AKTO BENDROSIOS APLINKYBĖS

               Šia Komisijos deleguotąja direktyva, derinant prie technikos ir mokslo pažangos, iš dalies keičiamas Europos Parlamento ir Tarybos direktyvos 2011/65/ES dėl tam tikrų pavojingų medžiagų naudojimo elektros ir elektroninėje įrangoje apribojimo (nauja redakcija)
                  1
                (RoHS direktyva) III priedas. Pakeitimas susijęs su išimtimi nurodytoms reikmėms, turinčioms gyvsidabrio kitose mažaslėgėse išlydžio lempose.

               RoHS direktyva ribojamas tam tikrų pavojingų medžiagų naudojimas elektros ir elektroninėje įrangoje (EEĮ), kaip nurodyta 4 straipsnyje. Šiuo metu apribojimai taikomi dešimčiai direktyvos II priede išvardytų medžiagų: švinui, gyvsidabriui, kadmiui, šešiavalenčiam chromui, polibromintiems bifenilams (PBB) ir polibromintiems difenileteriams (PBDE), bis(2‑etilheksil)ftalatui (DEHP), butilbenzilftalatui (BBP), dibutilftalatui (DBP) ir diizobutilftalatui (DIBP). III ir IV prieduose išvardytos specialioms reikmėms skirtos elektros ir elektroninės įrangos (EEĮ) medžiagos ir komponentai, kuriems išimties tvarka netaikomas 4 straipsnio 1 dalyje nustatytas medžiagų naudojimo apribojimas.

               Direktyvos 5 straipsnyje numatytas III ir IV priedų derinimas su mokslo ir technikos pažanga, kuris gali apimti išimčių suteikimą, atnaujinimą ir panaikinimą. Pagal 5 straipsnio 1 dalies a punktą išimtys turi būti įtraukiamos į III ir IV priedus, tik jei dėl to nesumažėja Reglamentu (EB) Nr. 1907/2006 (REACH)
                  2
                užtikrinama aplinkos ir sveikatos apsauga ir jei jos atitinka kurią nors iš toliau nurodytų sąlygų: i) jų pašalinimas arba pakeitimas keičiant konstrukciją arba medžiagas ir komponentus tokiais, kuriems nereikia jokių II priede išvardytų medžiagų ar cheminių medžiagų, yra moksliškai ar techniškai neįmanomas; ii) nėra užtikrintas pakaitalų patikimumas; iii) visas neigiamas poveikis aplinkai, sveikatai ir vartotojų saugai dėl medžiagos pakeitimo greičiausiai yra didesnis nei jo bendra nauda aplinkai, sveikatai ir vartotojų saugai.

               Priimamuose sprendimuose dėl išimčių ir jų trukmės taip pat turi būti atsižvelgiama į pakaitalų buvimą ir pakeitimo socialinį bei ekonominį poveikį. Sprendimuose dėl išimčių galiojimo trukmės taip pat turi būti atsižvelgiama į bet kokį galimą poveikį inovacijoms. Jei tinka, visiems išimčių poveikiams turi būti taikoma gyvavimo ciklo samprata.

               5 straipsnio 1 dalies a punkte taip pat nustatyta, kad dėl specialioms reikmėms skirtų EEĮ medžiagų ir komponentų įtraukimo į III ir IV priedo sąrašus Komisija turi priimti atskirus deleguotuosius aktus. 5 straipsnio 3 dalyje ir V priede aprašyta su išimtimis susijusių paraiškų teikimo Komisijai tvarka.

               2.KONSULTACIJOS PRIEŠ PRIIMANT AKTĄ

               Komisija gavo prašymus
                  3
                iš ekonominės veiklos vykdytojų suteikti arba atnaujinti išimtis, kaip numatyta pagal RoHS direktyvos 5 straipsnio 3 dalį ir V priedą.

               Pagal dabartinę III priedo 4.e išimtį galima naudoti gyvsidabrį kitose mažaslėgėse išlydžio lempose – 15 mg.

               2014 m. gruodžio mėn. ir 2015 m. sausio mėn. Komisija gavo dvi paraiškas dėl šios išimties atnaujinimo, kuriose iš esmės teigiama, kad nėra šviesos diodų (LED) ar kitos apšvietimo technologijos, kuri naudotų mažiau gyvsidabrio arba kuri galėtų būti naudojama kaip šių lempų pakaitalas
                  4
               . Viena iš paraiškų buvo atnaujinta 2020 m. sausio mėn., pateikiant papildomą informaciją. Pagal RoHS direktyvos 5 straipsnio 5 dalies reikalavimus išimtis galioja tol, kol Komisija paskelbia sprendimą dėl atnaujinimo paraiškos.

               Siekdama įvertinti tos išimties atnaujinimo paraišką, Komisija 2015 m. birželio mėn. pradėjo ir 2016 m. baigė tyrimą, skirtą reikiamam techniniam ir moksliniam vertinimui atlikti
                  5
               , įskaitant aštuonių savaičių internetines konsultacijas su suinteresuotosiomis šalimis
                  6
               . Papildydama tą tyrimą, kuriame buvo įvertintas didelis gautų techninių ir mokslinių duomenų bei pranešimų kiekis, kaip dokumentuota tyrimo ataskaitoje, Komisija 2019 m.
                  7
                atnaujino 2016 m. tyrimą, kuriame daugiausia dėmesio skyrė socialiniam ir ekonominiam vertinimui bei su šia ir kitomis išimtimis susijusių pakaitalų buvimui. Buvo paskelbta galutinė tyrimo ataskaita
                  8
                ir informuotos suinteresuotosios šalys.

               2016 m. rugsėjo 1 d., 2018 m. spalio 29 d. ir 2019 m. spalio 21 d. ekspertų posėdžiuose Komisija konsultavosi su valstybių narių ekspertų grupe dėl deleguotųjų teisės aktų pagal RoHS direktyvą, kad turėtų valstybių narių nuomonę dėl numatytos veiksmų eigos pagal įvertinimų išvadas. Ji atliko visus būtinus procedūrinius veiksmus, susijusius su medžiagų apribojimo išimtimis pagal 5 straipsnio 3–7 dalis
                  9
               . Tarybai ir Europos Parlamentui apie visus veiksmus pranešta.

               Galutinėse ataskaitose pažymėta, kad:

               ·lempos, kurioms taikoma ši išimtis, nėra padengtos liuminoforu ir daugiausia skleidžia ultravioletinės spektro dalies šviesą. Jos naudojamos pramoninėms, komercinėms ir buitinėms reikmėms skirtoje įrangoje ir apima tokias naudojimo sritis, kaip oro, vandens ir paviršių dezinfekcijos ir (arba) valymo priemonės mikrobams ar bakterijoms naikinti ultravioletiniais spinduliais;

               ·šiems tikslams pasiekti spinduliuojama šviesa turi būti tolimoje ultravioletinėje spektro dalyje. Gyvsidabrio neturinčios alternatyvos dar neužtikrina reikiamo bangos ilgių intervalo. Todėl palyginamų charakteristikų pakaitalai šiuo metu techniškai neįmanomi;

               ·taip pat buvo prieita prie išvados, kad pirmosios į rinką patenkančios alternatyvos neapimtų visos produktų grupės, ir sistemos lygmeniu vis dar reikia laiko sukurti pakankamai alternatyvų, o tai yra priežastis, dėl kurios buvo rekomenduota atnaujinti išimtį didžiausiam dar penkerių metų laikotarpiui;

               ·dabartinė išimties taikymo apimtis gali būti susiaurinta iki mažaslėgių išlydžio lempų, kurios nėra padengtos liuminoforu ir skleidžia ultravioletinės spektro dalies šviesą.

               Apibendrinant mokslinius ir techninius vertinimus, įskaitant konsultacijas su suinteresuotosiomis šalimis, išsamiai nustatyta, kad 4.a išimtis vis dar atitinka išimties kriterijus, nes dar nėra patikimų pakaitalų. Vertinimo rezultatai taip pat parodo, kad dėl konkrečios išimties nesumažėtų REACH reglamentu užtikrinama aplinkos ir sveikatos apsauga pagal Direktyvos 2011/65/ES 5 straipsnį.

               Pagal Geresnio reglamentavimo gaires deleguotosios direktyvos projektas keturias savaites buvo skelbiamas Geresnio reglamentavimo portale siekiant gauti visuomenės atsiliepimų. Per konsultacijas dėl akto projekto gauta 15 atsiliepimų. Atsižvelgiant į kai kuriuos iškeltus klausimus akto projektas buvo peržiūrėtas ir patikslintas.

                3.DELEGUOTOJO AKTO TEISINIAI ASPEKTAI

               Deleguotąja direktyva atnaujinama į Direktyvos 2011/65/ES III priedą įtraukta 4.a išimtis dėl gyvsidabrio naudojimo nurodytoms reikmėms.

               Komisijos vertinime, pagrįstame papildomais tyrimais ir konsultacijomis, daroma išvada, kad prašymas suteikti išimtį atitinka bent vieną 5 straipsnio 1 dalies a punkte nustatytų kriterijų, kuris pateisina išimties pratęsimą: šiuo metu negalima užtikrinti gyvsidabrio pakeitimo patikimais pakaitalais lempų kategorijoms, kurioms taikoma ši išimtis. Atliekant vertinimą taip pat padaryta išvada, kad išimties taikymo apimtis turėtų būti susiaurinta iki toliau nurodytų reikmių.

               Taigi išimties atnaujinimo sąlygos yra įvykdytos, o išimties 4.a įrašas turi būti atnaujintas, taikant naują formuluotę, atitinkančią faktinę išimties taikymo apimtį.

               Šios išimties galiojimo pabaigos data nustatoma pagal 5 straipsnio 2 dalies pirmą pastraipą. Atliekant vertinimą prieita prie išvados, kad pakaitalų kūrimo padėtis pagrindžia išimties atnaujinimą didžiausiam penkerių metų galiojimo laikotarpiui. Nemanoma, kad suteiktas galiojimo laikotarpis darytų neigiamą poveikį inovacijoms.

               Teisinė priemonė yra deleguotoji direktyva, kaip numatyta Direktyvoje 2011/65/ES, visų pirma siekiant atitikti jos 5 straipsnio 1 dalies a punkte nustatytus reikalavimus.

               Deleguotosios direktyvos tikslas – prisidėti prie žmonių sveikatos ir aplinkos apsaugos ir priderinti nuostatas dėl elektros ir elektroninės įrangos vidaus rinkos veikimo, kad šiaip jau uždraustas medžiagas būtų leidžiama naudoti specialioms reikmėms pagal RoHS direktyvos nuostatas ir sąlygas bei laikantis III ir IV priedų derinimo prie mokslo ir technikos pažangos tvarkos.

               Deleguotoji direktyva ES biudžetui poveikio neturi.

               KOMISIJOS DELEGUOTOJI DIREKTYVA (ES) .../…

               2021 12 13

               kuria, derinant prie mokslo ir technikos pažangos, dėl išimties naudoti gyvsidabrį kitose mažaslėgėse išlydžio lempose iš dalies keičiamas Europos Parlamento ir Tarybos direktyvos 2011/65/ES III priedas

               (Tekstas svarbus EEE)

               EUROPOS KOMISIJA,

               atsižvelgdama į Sutartį dėl Europos Sąjungos veikimo,

               atsižvelgdama į 2011 m. birželio 8 d. Europos Parlamento ir Tarybos direktyvą 2011/65/ES dėl tam tikrų pavojingų medžiagų naudojimo elektros ir elektroninėje įrangoje apribojimo
                  10
               , ypač į jos 5 straipsnio 1 dalies a punktą,

               kadangi:

               (1)Direktyva 2011/65/ES iš valstybių narių reikalaujama užtikrinti, kad rinkai teikiamoje elektros ir elektroninėje įrangoje nebūtų tos direktyvos II priede išvardytų pavojingų medžiagų. Tas apribojimas netaikomas tam tikroms tos direktyvos III priede išvardytoms reikmėms, kurioms nustatyta išimtis;

               (2)elektros ir elektroninės įrangos kategorijos, kurioms taikoma Direktyva 2011/65/ES, išvardytos tos direktyvos I priede;

               (3)gyvsidabris yra Direktyvos 2011/65/ES II priede nurodyta ribojama medžiaga;

               (4)Sprendimu 2010/571/ES
                  11
                Komisija, be kitų dalykų, suteikė išimtį naudoti gyvsidabrį kitose mažaslėgėse išlydžio lempose (toliau – išimtis), kuri dabar yra įtraukta į Direktyvos 2011/65/ES III priedo sąrašą kaip 4.a išimtis. Pagal tos direktyvos 5 straipsnio 2 dalies antros pastraipos a punktą išimties galiojimas turėjo baigtis 2016 m. liepos 21 d.;

               (5)gyvsidabris naudojamas mažalėgėse išlydžio lempose, kuriomis gauta ultravioletinė šviesa veikia kaip oro, vandens ir paviršių dezinfekcijos ir (arba) valymo priemonė mikrobams ar bakterijoms naikinti ultravioletiniais spinduliais;

               (6)2014 m. gruodžio 19 d. ir 2015 m. sausio 15 d., t. y. per Direktyvos 2011/65/ES 5 straipsnio 5 dalyje nustatytą laikotarpį, Komisija gavo dvi paraiškas dėl išimties atnaujinimo (toliau – atnaujinimo paraiška), kurių viena buvo pataisyta 2020 m. sausio 20 d pateikiant atnaujintą paraišką.  Pagal Direktyvos 2011/65/ES 5 straipsnio 5 dalį išimtis galioja tol, kol priimamas sprendimas dėl atnaujinimo paraiškos;

               (7)atliekant atnaujinimo paraiškos vertinimą, kuriame buvo atsižvelgta į pakaitalų buvimą ir pakeitimo socialinį bei ekonominį poveikį, padaryta išvada, kad gyvsidabrio pašalinimas susijusioms reikmėms arba jo pakeitimas palyginamų charakteristikų medžiaga šiuo metu yra techniškai neįmanomas. Atliekant tą vertinimą taip pat prieita prie išvados, kad dabartinė išimties taikymo apimtis gali būti apribota tik mažaslėgėmis išlydžio lempomis, kurios nėra padengtos liuminoforu ir skleidžia ultravioletinės spektro dalies šviesą. Atliekant vertinimą buvo konsultuotasi su suinteresuotosiomis šalimis pagal Direktyvos 2011/65/ES 5 straipsnio 7 dalį. Per šias konsultacijas gautos pastabos buvo viešai paskelbtos tam skirtoje interneto svetainėje;

               (8)išimtis suderinama su Europos Parlamento ir Tarybos reglamentu (EB) Nr. 1907/2006
                  12
                ir dėl to nesumažėja juo užtikrinama aplinkos ir sveikatos apsauga;

               (9)todėl tikslinga suteikti atnaujintą išimtį su pataisyta formuluote dėl išimties ribotos apimties nustatymo ne ilgesniam kaip penkerių metų laikotarpiui pagal Direktyvos 2011/65/ES 5 straipsnio 2 dalies pirmą pastraipą. Laikantis Direktyvos 2011/65/ES 5 straipsnio 6 dalies, dabartinei 4.a išimčiai turėtų būti nustatytas 12 mėnesių baigimo galioti terminas. Atsižvelgiant į nuolatinių pastangų rasti patikimą pakaitalą rezultatus, mažai tikėtina, kad dėl išimties taikymo trukmės bus padarytas neigiamas poveikis inovacijoms;

               (10)todėl Direktyva 2011/65/ES turėtų būti atitinkamai iš dalies pakeista,

               PRIĖMĖ ŠIĄ DIREKTYVĄ:

               1 straipsnis

               Direktyvos 2011/65/ES III priedas iš dalies keičiamas pagal šios direktyvos priedą.

               2 straipsnis

               1.Valstybės narės ne vėliau kaip [paskutinė šešto mėnesio po šios direktyvos įsigaliojimo diena] priima ir paskelbia įstatymus ir kitus teisės aktus, būtinus, kad būtų laikomasi šios direktyvos. Jos nedelsdamos pateikia Komisijai tų teisės aktų nuostatų tekstą.

               Tas nuostatas jos taiko nuo [paskutinė šešto mėnesio po šios direktyvos įsigaliojimo diena + 1 diena].

               Valstybės narės, priimdamos tas nuostatas, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.

               2.Valstybės narės pateikia Komisijai šios direktyvos taikymo srityje priimtų nacionalinės teisės aktų pagrindinių nuostatų tekstus.

               3 straipsnis

               Ši direktyva įsigalioja dvidešimtą dieną po jos paskelbimo Europos Sąjungos oficialiajame leidinyje.

               4 straipsnis

               Ši direktyva skirta valstybėms narėms.

               Priimta Briuselyje 2021 12 13

                     Komisijos vardu

                     Pirmininkė
                     Ursula VON DER LEYEN

                     (1)

                        OL L 174, 2011 7 1, p. 88.

                     (2)

                        OL L 396, 2006 12 30, p. 1.

                     (3)

                        Sąrašas pateikiamas adresu:
                  http://ec.europa.eu/environment/waste/rohs_eee/adaptation_en.htm
                  .

                     (4)

                  http://rohs.exemptions.oeko.info/fileadmin
                   ir http://rohs.exemptions.oeko.info/fileadmin/user_upload/
                     RoHS_Pack_9/Exemption_4_a_/Lighting_Europe /4a_LE_RoHS_Exemption_Req__Final.pdf.

                     (5)

                        Galutinė tyrimo ataskaita pateikta adresu
                  https://op.europa.eu/lt/publication-detail/-/publication/a3fdcc8c-4273-11e6-af30-01aa75ed71a1
                  .

                     (6)

                        Konsultacijų laikotarpis: nuo 2015 m. rugpjūčio mėn. 21 d. iki 2015 m. spalio mėn. 16 d.,
                  http://rohs.exemptions.oeko.info
                  .

                     (7)

                  https://rohs.exemptions.oeko.info/fileadmin/user_upload/reports/FWCW_RoHS_
                  Lamps_SEA_20190729_Final.pdf

                     (8)

                     https://ec.europa.eu/environment/waste/rohs_eee/studies_rohs1_en.htm
                     .

                     (9)

                        Būtinų administracinių veiksmų sąrašą galima rasti
                  Komisijos interneto svetainėje
                  . Su kiekvieno deleguotojo akto projekto esamu procedūros etapu galima susipažinti Tarpinstituciniame deleguotųjų aktų registre, adresu
                  https://webgate.ec.europa.eu/regdel/#/home
                  .

                     (10)

                        OL L 174, 2011 7 1, p. 88.

                     (11)

                        2010 m. rugsėjo 24 d. Komisijos sprendimas 2010/571/ES, kuriuo iš dalies keičiamas Europos Parlamento ir Tarybos direktyvos 2002/95/EB priedas dėl švino, gyvsidabrio, kadmio, šešiavalenčio chromo, polibromintų bifenilų ir polibromintų difenileterių naudojimo išimčių siekiant jį suderinti su mokslo ir technikos pažanga (OL L 251, 2010 9 25, p. 28).

                     (12)

                        2006 m. gruodžio 18 d. Europos Parlamento ir Tarybos reglamentas (EB) Nr. 1907/2006 dėl cheminių medžiagų registracijos, įvertinimo, autorizacijos ir apribojimų (REACH), įsteigiantis Europos cheminių medžiagų agentūrą, iš dalies keičiantis Direktyvą 1999/45/EB bei panaikinantis Tarybos reglamentą (EEB) Nr. 793/93, Komisijos reglamentą (EB) Nr. 1488/94, Tarybos direktyvą 76/769/EEB ir Komisijos direktyvas 91/155/EEB, 93/67/EEB, 93/105/EB bei 2000/21/EB (OL L 396, 2006 12 30, p. 1).

    ---documentbreak---

               PRIEDAS

               Direktyvos 2011/65/EB III priedo 4.a įrašas pakeičiamas taip:

                        Išimtis

                        Taikymo apimtis ir datos

                        „4.a

                        Gyvsidabris kitose mažaslėgėse išlydžio lempose (vienoje lempoje) – 15 mg

                        Baigia galioti [LB: [12 mėnesių nuo deleguotosios direktyvos paskelbimo Oficialiajame leidinyje dienos]

                        4.a-I

                        Gyvsidabrio kiekis mažaslėgėse liuminoforu nepadengtose išlydžio lempose, kurių reikmes atitinkantis spinduliuotės pagrindinis spektrinis intervalas turi būti ultravioletinėje spektro dalyje – vienoje lempoje galima naudoti ne daugiau kaip 15 mg gyvsidabrio

                        Baigia galioti [PO: 5 metai nuo deleguotosios direktyvos paskelbimo Oficialiajame leidinyje dienos]“


title: KOMISIJOS DELEGUOTOJI DIREKTYVA (ES) .../ kuria, derinant prie mokslo ir technikos pažangos, dėl išimties naudoti gyvsidabrį bendrojo apšvietimo viencokolėse (kompaktinėse) liuminescencinėse lempose iš dalies keičiamas Europos Parlamento ir Tarybos direktyvos 2011/65/ES III priedas

text:
AIŠKINAMASIS MEMORANDUMAS

               1.DELEGUOTOJO AKTO BENDROSIOS APLINKYBĖS

               Šia Komisijos deleguotąja direktyva, derinant prie technikos ir mokslo pažangos, iš dalies keičiamas Europos Parlamento ir Tarybos direktyvos 2011/65/ES dėl tam tikrų pavojingų medžiagų naudojimo elektros ir elektroninėje įrangoje apribojimo (nauja redakcija)
                  1
                (RoHS direktyva) III priedas. Pakeitimas susijęs su nurodytomis reikmėmis, turinčioms gyvsidabrio bendrojo apšvietimo viencokolėse (kompaktinėse) liuminescencinėse lempose.

               RoHS direktyva ribojamas tam tikrų pavojingų medžiagų naudojimas elektros ir elektroninėje įrangoje (EEĮ), kaip nurodyta 4 straipsnyje. Šiuo metu apribojimai taikomi dešimčiai direktyvos II priede išvardytų medžiagų: švinui, gyvsidabriui, kadmiui, šešiavalenčiam chromui, polibromintiems bifenilams (PBB) ir polibromintiems difenileteriams (PBDE), bis(2‑etilheksil)ftalatui (DEHP), butilbenzilftalatui (BBP), dibutilftalatui (DBP) ir diizobutilftalatui (DIBP). III ir IV prieduose išvardytos specialioms reikmėms skirtos elektros ir elektroninės įrangos (EEĮ) medžiagos ir komponentai, kuriems išimties tvarka netaikomas 4 straipsnio 1 dalyje nustatytas medžiagų naudojimo apribojimas.

               Direktyvos 5 straipsnyje numatytas III ir IV priedų derinimas su mokslo ir technikos pažanga, kuris gali apimti išimčių suteikimą, atnaujinimą arba panaikinimą. Pagal 5 straipsnio 1 dalies a punktą išimtys turi būti įtraukiamos į III ir IV priedus, tik jei dėl to nesumažėja Reglamentu (EB) Nr. 1907/2006 (REACH)
                  2
                užtikrinama aplinkos ir sveikatos apsauga ir jei jos atitinka kurią nors iš toliau nurodytų sąlygų: i) medžiagos pašalinimas arba pakeitimas keičiant konstrukciją arba medžiagas ir komponentus tokiais, kuriems nereikia jokių II priede išvardytų medžiagų ar cheminių medžiagų, yra moksliškai ar techniškai neįmanomas; ii) nėra užtikrintas pakaitalų patikimumas; iii) bendras neigiamas poveikis aplinkai, sveikatai ir vartotojų saugai dėl medžiagos pakeitimo galėtų būti didesnis nei jo bendra nauda aplinkai, sveikatai ir vartotojų saugai.

               Priimamuose sprendimuose dėl išimčių ir jų trukmės taip pat turi būti atsižvelgiama į pakaitalų buvimą ir pakeitimo socialinį bei ekonominį poveikį. Sprendimuose dėl išimčių galiojimo trukmės turi būti atsižvelgiama į bet kokį galimą poveikį inovacijoms. Jei tinkama, visiems išimčių poveikiams turi būti taikoma gyvavimo ciklo samprata.

               5 straipsnio 1 dalies a punkte taip pat tvirtinama, kad dėl specialioms reikmėms skirtų EEĮ medžiagų ir komponentų įtraukimo į III ir IV priedo sąrašus arba, jei tinkama, išbraukimo iš jų Komisija turi priimti atskirus deleguotuosius aktus. 5 straipsnio 3 dalyje ir V priede aprašyta su išimtimis susijusių paraiškų teikimo tvarka.

               2.KONSULTACIJOS PRIEŠ PRIIMANT AKTĄ

               Komisija gauna prašymus
                  3
                iš ekonominės veiklos vykdytojų suteikti arba atnaujinti išimtis pagal RoHS direktyvos 5 straipsnio 3 dalį ir V priedą.

               Pagal dabartinius III priedo 1.a–1.e išimties įrašus galima naudoti gyvsidabrį viencokolėse (kompaktinėse) liuminescencinėse lempose, neviršijant šių verčių (viename degiklyje):

               1.a
                     Bendrojo apšvietimo < 30 W – 2,5 mg;

               1.b
                     Bendrojo apšvietimo ≥ 30 W, bet < 50 W – 3,5 mg;

               1.c
                     Bendrojo apšvietimo ≥ 50 W, bet < 150 W – 5 mg;

               1.d
                     Bendrojo apšvietimo ≥ 150 W – 15 mg;

               1.e
                     Bendrojo apšvietimo kvadratinės arba apskritos formos lempose, kurių vamzdelio skersmuo ≤ 17 mm – 7 mg.

               2014 m. gruodžio mėn. ir 2015 m. sausio mėn. Komisija gavo dvi paraiškas dėl susijusių išimties įrašų atnaujinimo. Viena iš paraiškų buvo atnaujinta 2020 m. sausio mėn., pateikiant papildomą informaciją. Pareiškėjai iš esmės teigė, kad nebuvo pakaitalų visoms nagrinėjamoms reikmėms. Vienas pareiškėjas teigė, kad nors ES rinkoje yra vis daugiau gyvsidabrio neturinčių šviesos diodų (LED) alternatyvų, jos ne visada gali būti naudojamos kaip visiškai suderinamas vartotojams ir profesionaliems galutiniams naudotojams skirtas įvairių CFL lempų pakaitalas. Kitas pareiškėjas pateikė panašius argumentus
                  4
               .

               Pagal RoHS direktyvos reikalavimus (5 straipsnio 5 dalies antrą pastraipą) išimtis galioja tol, kol Komisija paskelbia sprendimą dėl atnaujinimo paraiškos.

               Siekdama įvertinti tos išimties atnaujinimo paraiškas, Komisija pirmiausia 2015 m. birželio mėn. pradėjo ir 2016 m. baigė tyrimą, skirtą reikiamam techniniam ir moksliniam vertinimui atlikti
                  5
               , įskaitant aštuonių savaičių internetines konsultacijas su suinteresuotosiomis šalimis
                  6
               . Papildydama tą tyrimą, kuriame buvo vertinami išsamūs techniniai ir moksliniai duomenys bei gauti pranešimai, Komisija atliko du papildomus tyrimus ar atnaujinimus, pakviesdama dalyvauti suinteresuotąsias šalis. 2019 m. paskelbtame tyrime
                  7
                daugiausia dėmesio buvo skiriama socialiniam ir ekonominiam vertinimui bei pakaitalų buvimui, o naujais skaičiais ir modeliavimu pagrįstas atnaujinimas buvo atliktas 2020 m.
                  8
                Paskelbtos galutinės tyrimo bei socialinio ir ekonominio vertinimo ataskaitos
                  9
               ; suinteresuotosios šalys buvo informuotos.

               2016 m. rugsėjo 1 d., 2018 m. spalio 29 d. ir 2019 m. spalio 21 d. ekspertų posėdžiuose Komisija konsultavosi su valstybių narių ekspertų grupe dėl deleguotųjų teisės aktų pagal RoHS direktyvą. 2020 m. liepos mėn. vykdydama rašytines konsultacijas Komisija taip pat informavo valstybių narių ekspertų grupę apie socialines ir ekonomines naujoves 2020 m. ir gavo valstybių narių nuomones dėl siūlomos veiksmų eigos. Ji atliko visus būtinus procedūrinius veiksmus, susijusius su paraiškomis dėl medžiagų apribojimo išimčių pagal 5 straipsnio 3–7 dalis.
                  10
                Tarybai ir Europos Parlamentui apie visus veiksmus pranešta.

               Pagalbinių tyrimų ataskaitose pažymėta tokia techninė informacija ir vertinimo rezultatas:

               ·2015–2016 m. tyrime padaryta išvada, kad Europos Sąjungos rinkoje yra patikimų pakaitalų be gyvsidabrio. Tyrime pateikta daug įrodymų, kad gyvsidabrio pakeitimas lempų kategorijoms, kurioms taikoma išimtis, yra moksliškai ir techniškai įmanomas;

               ·2019 m. ir 2020 m. atnaujintuose tyrimuose daugiausia dėmesio buvo skiriama pakaitalų buvimui ir pakeitimo socialiniam bei ekonominiam poveikiui. Juose dokumentuota, kad bendros pakeitimo išlaidos labai priklauso nuo rinkoje esančių pakaitinių lempų dalies ir kad pakeitimo išlaidas palyginti greitai kompensuotų nauda, gauta dėl susijusio energijos taupymo. 2020 m. atnaujintas socialinis ir ekonominis vertinimas parodė, kad visas gyvsidabrio turinčias vertinamų kategorijų lempas pakeitus LED alternatyvomis, į Europos Sąjungos rinką nepatektų 2882 kg lempose esančio gyvsidabrio
                  11
               . Apskritai, per ankstyvas elektroninių atliekų atsiradimas dėl būtinybės tam tikrų kategorijų lempoms pakeisti instaliaciją ir pačias lempas būtų kompensuojamas išvengiant gyvsidabrio naudojimo ateityje ir sutaupant daug energijos.

               Apibendrinant mokslinius ir techninius vertinimus, įskaitant konsultacijas su suinteresuotosiomis šalimis, išsamiai nustatyta, kad 1.a–1.e išimtis neatitinka jokio išimties kriterijaus. Visų pirma, atliekant vertinimus buvo padaryta išvada, kad jau yra alternatyvų be gyvsidabrio.Be to, pakaitalų buvimas buvo papildomai patvirtintas dokumentais, o šiais duomenimis pagrįsti gyvsidabrio pakeitimo socialinio ir ekonominio poveikio skaičiavimai rodo, kad bendrai sutaupoma
                  12
                ir yra bendra nauda aplinkai, sveikatai bei vartotojų saugai. Socialinei ir ekonominei analizei nereikėjo pereinamojo laikotarpio.

               Pagal Geresnio reglamentavimo gaires deleguotosios direktyvos projektas keturias savaites buvo skelbiamas Geresnio reglamentavimo portale siekiant gauti visuomenės atsiliepimų. Per konsultacijas dėl akto projekto gauta 12 visuomenės narių atsiliepimų. Iškelti klausimai buvo apsvarstyti ir nuspręsta, kad projekto pakeitimai nebūtini.

               3.DELEGUOTOJO AKTO TEISINIAI ASPEKTAI

               Pagal 5 straipsnio 1 dalį deleguotoji direktyva panaikina Direktyvos 2011/65/ES III priedo išimties 1.a–1.e įrašus dėl gyvsidabrio naudojimo nurodytoms reikmėms gyvsidabrio turinčiose lempose.

               Komisijos atliktame prašymo suteikti išimtį vertinime, pagrįstame papildomais tyrimais ir konsultacijomis, prieita prie išvados, kad nėra atitikties jokiems RoHS direktyvos 5 straipsnio 1 dalies a punkte nustatytiems kriterijams, kurie pagrįstų išimties pratęsimą. Gyvsidabrio pakeitimas patikimais pakaitalais su šia išimtimi susijusioms lempų kategorijoms yra moksliškai ir techniškai įmanomas ir pateikiami įrodymai, kad bendras pakeitimo poveikis aplinkai, sveikatai ir vartotojų saugai yra gerokai didesnis už bet kokį neigiamą poveikį. Visų pirma, dėl pakeitimo ne tik būtų išvengta didelių gyvsidabrio kiekių pateikimo ES rinkai, bet būtų sutaupoma energijos ir būtų papildoma paskata inovacijoms
                  13
               . Taigi išimties sąlygos nebevykdomos ir 1.a–1.e įrašai turi būti išbraukti pagal 5 straipsnio 1 dalies b punktą.

               Šios išimties galiojimo pabaigos data nustatoma pagal RoHS direktyvos 5 straipsnio 6 dalį, kurioje nustatyta, kad panaikinus išimtį, ji nustos galioti ne anksčiau kaip po 12 mėnesių ir ne vėliau kaip po 18 mėnesių nuo to sprendimo priėmimo dienos. Šiuo atveju turi būti nustatyta anksčiausia 12 mėnesių galiojimo pabaigos data.  Nėra praktinių aplinkybių, dėl kurių reikėtų ilgesnio pereinamojo laikotarpio.

               Teisinė priemonė yra deleguotoji direktyva, kuri atitinka įgalinamąjį teisės aktą – Direktyvą 2011/65/ES, visų pirma jos 5 straipsnio 1 dalyje ir 20 straipsnyje nurodytą delegavimą.

               Deleguotosios direktyvos tikslas – prisidėti prie žmonių sveikatos ir aplinkos apsaugos ir priderinti nuostatas dėl elektros ir elektroninės įrangos vidaus rinkos veikimo, panaikinant išimtį naudoti šiaip jau uždraustas medžiagas specialioms reikmėms pagal RoHS direktyvos nuostatas ir sąlygas bei laikantis III ir IV priedų derinimo prie mokslo ir technikos pažangos nustatytos tvarkos.

               Deleguotoji direktyva ES biudžetui poveikio neturi.

               KOMISIJOS DELEGUOTOJI DIREKTYVA (ES) .../…

               2021 12 13

               kuria, derinant prie mokslo ir technikos pažangos, dėl išimties naudoti gyvsidabrį bendrojo apšvietimo viencokolėse (kompaktinėse) liuminescencinėse lempose iš dalies keičiamas Europos Parlamento ir Tarybos direktyvos 2011/65/ES III priedas

               (Tekstas svarbus EEE)

               EUROPOS KOMISIJA,

               atsižvelgdama į Sutartį dėl Europos Sąjungos veikimo,

               atsižvelgdama į 2011 m. birželio 8 d. Europos Parlamento ir Tarybos direktyvą 2011/65/ES dėl tam tikrų pavojingų medžiagų naudojimo elektros ir elektroninėje įrangoje apribojimo
                  14
               , ypač į jos 5 straipsnio 1 dalies b punktą,

               kadangi:

               (1)Direktyva 2011/65/ES reikalaujama, kad valstybės narės užtikrintų, kad rinkai teikiamoje elektros ir elektroninėje įrangoje nebūtų tos direktyvos II priede išvardytų pavojingų cheminių medžiagų. Tas apribojimas netaikomas tam tikroms direktyvos III priede išvardytoms reikmėms, kurioms nustatyta išimtis;

               (2)elektros ir elektroninės įrangos kategorijos, kurioms taikoma Direktyva 2011/65/ES, išvardytos tos direktyvos I priede;

               (3)gyvsidabris yra Direktyvos 2011/65/ES II priede nurodyta ribojama medžiaga;

               (4)Sprendimu 2010/571/ES
                  15
                Komisija, be kitų dalykų, suteikė išimtį naudoti gyvsidabrį bendrojo apšvietimo viencokolėse (kompaktinėse) liuminescencinėse lempose (toliau – išimtis), kuri dabar yra įtraukta į Direktyvos 2011/65/ES III priedo sąrašą kaip 1.a, 1.b, 1.c, 1.d ir 1.e išimtis. Pagal tos direktyvos 5 straipsnio 2 dalies antros pastraipos a punktą išimties galiojimas turėjo baigtis 2016 m. liepos 21 d.;

               (5)gyvsidabris naudojamas viencokolėse (kompaktinėse) liuminescencinėse lempose ultravioletinei šviesai, kuri dėl sąveikos su fluorescencine danga ant lempos kolbos virsta regimąja šviesa, gauti;

               (6)2014 m. gruodžio 19 d. ir 2015 m. sausio 15 d., t. y. per Direktyvos 2011/65/ES 5 straipsnio 5 dalyje nustatytą laikotarpį, Komisija gavo dvi paraiškas dėl išimties atnaujinimo (toliau – atnaujinimo paraiška), kurių viena buvo pataisyta, 2020 m. sausio 20 d. pateikiant atnaujintą paraišką. Pagal Direktyvos 2011/65/ES 5 straipsnio 5 dalies antrą pastraipą išimtis galioja tol, kol priimamas sprendimas dėl atnaujinimo paraiškos;

               (7)atliekant atnaujinimo paraiškų vertinimą, kuriame buvo atsižvelgta į pakaitalų buvimą ir pakeitimo socialinį bei ekonominį poveikį, padaryta išvada, kad lempų tipams, kuriems taikoma išimtis, yra plačiai prieinamų pakankamai patikimų pakaitalų be gyvsidabrio ir kad gyvsidabrio pakeitimas šiose lempose yra moksliškai ir techniškai įmanomas. Be to, atliekant vertinimą buvo padaryta išvada, kad pakeitimo nauda aiškiai atsvers bet kokį neigiamą poveikį;

               (8)atliekant atnaujinimo paraiškų vertinimą buvo konsultuotasi su suinteresuotosiomis šalimis pagal Direktyvos 2011/65/ES 5 straipsnio 7 dalį. Per šias konsultacijas gautos pastabos buvo viešai paskelbtos tam skirtoje interneto svetainėje;

               (9)kadangi nebevykdomos Direktyvos 2011/65/ES 5 straipsnio 1 dalies a punkte nustatytos sąlygos, atnaujinimo paraiška turėtų būti atmesta;

               (10)išimties galiojimo pabaigos data turėtų būti nustatyta pagal tos direktyvos 5 straipsnio 6 dalį.  Turėtų būti nustatyta anksčiausia galima 12 mėnesių nuo Komisijos sprendimo panaikinti išimtį data, atsižvelgiant į praktinių aplinkybių, kurios pagrįstų ilgesnę galiojimo pabaigos trukmę, nebuvimą, ir ypač į tai, kad daugeliui nagrinėjamų lempų taip pat taikomas Komisijos reglamentas (ES) 2019/2020, kuriame nustatomi gaminių pateikimo rinkai mažiausio energijos vartojimo efektyvumo reikalavimai, o tai reiškia, kad tos lempos faktiškai nebus pateikiamos rinkai nuo 2021 m. rugsėjo 1 d.;

               (11)todėl Direktyva 2011/65/ES turėtų būti atitinkamai iš dalies pakeista,

               PRIĖMĖ ŠIĄ DIREKTYVĄ:

               1 straipsnis

               Direktyvos 2011/65/ES III priedas iš dalies keičiamas pagal šios direktyvos priedą.

               2 straipsnis

               1.Valstybės narės ne vėliau kaip [paskutinė šešto mėnesio po šios direktyvos įsigaliojimo diena] priima ir paskelbia įstatymus ir kitus teisės aktus, būtinus, kad būtų laikomasi šios direktyvos. Jos nedelsdamos pateikia Komisijai tų teisės aktų nuostatų tekstą.

               Tas nuostatas jos taiko nuo [paskutinė šešto mėnesio po šios direktyvos įsigaliojimo diena + 1 diena].

               Valstybės narės, priimdamos tas nuostatas, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.

               2.Valstybės narės pateikia Komisijai šios direktyvos taikymo srityje priimtų nacionalinės teisės aktų pagrindinių nuostatų tekstus.

               3 straipsnis

               Ši direktyva įsigalioja dvidešimtą dieną po jos paskelbimo Europos Sąjungos oficialiajame leidinyje.

               4 straipsnis

               Ši direktyva skirta valstybėms narėms.

               Priimta Briuselyje 2021 12 13

                     Komisijos vardu

                     Pirmininkė
                     Ursula VON DER LEYEN

                     (1)

                        OL L 174, 2011 7 1, p. 88.

                     (2)

                        OL L 396, 2006 12 30, p. 1.

                     (3)

                        Sąrašas pateikiamas adresu:
                  http://ec.europa.eu/environment/waste/rohs_eee/adaptation_en.htm
                  .

                     (4)

                  https://rohs.exemptions.oeko.info/index.php?id=229
                  .

                     (5)

                        Galutinė tyrimo ataskaita pateikta adresu
                  https://op.europa.eu/lt/publication-detail/-/publication/a3fdcc8c-4273-11e6-af30-01aa75ed71a1
                  .

                     (6)

                        Konsultacijų laikotarpis: nuo 2015 m. rugpjūčio 21 d. iki 2015 m. spalio 16 d.,
                  http://rohs.exemptions.oeko.info
                  .

                     (7)

                  https://rohs.exemptions.oeko.info/fileadmin/user_upload/reports/FWCW_RoHS_Lamps_SEA_
                  20190729_Final.pdf

                     (8)

                     https://op.europa.eu/en/publication-detail/-/publication/f44f2383-dd0a-11ea-adf7-01aa75ed71a1/language-en/format-PDF/source-146144383

                  , nuo 92 puslapio.

                     (9)

                     https://ec.europa.eu/environment/waste/rohs_eee/studies_rohs1_en.htm
                     .

                     (10)

                        Būtinų administracinių veiksmų sąrašą galima rasti
                  Komisijos interneto svetainėje
                  . Su kiekvieno deleguotojo akto projekto esamu procedūros etapu galima susipažinti Tarpinstituciniame deleguotųjų aktų registre, adresu
                  https://webgate.ec.europa.eu/regdel/#/home
                  .

                     (11)

                        Į 2020 m. į atnaujintą socialinį ir ekonominį vertinimą buvo įtrauktos neintegruotos kompaktinės liuminescencinės lempos (CFLni), tiesiosios liuminescencinės lempos, kurių vamzdelio skersmuo 9–17 mm (pvz., T5) ir 17–28 mm (pvz., T8).

                     (12)

                        Idem.

                     (13)

                        Įtraukti gaminiai taip pat reglamentuojami 2019 m. spalio 1 d. Komisijos reglamentu (ES) 2019/2020, kuriuo nustatomi šviesos šaltinių ir atskirų valdymo įtaisų ekologinio projektavimo reikalavimai, taikomu nuo 2021 m. rugsėjo 1 d. Kitaip nei Direktyva 2011/65/ES, ekologinio projektavimo teisės aktai netaiko apribojimų gaminiuose esančioms medžiagoms, tačiau nustato energijos vartojimo efektyvumo reikalavimus, kuriuos būtina atitikti, kad gaminius būtų galima pateikti rinkai. Kompaktinės liuminescencinės lempos (CFL) su integruotais valdymo įtaisais (CFLi) faktiškai nebus teikiamos rinkai nuo 2021 m. rugsėjo 1 d., nes jos neatitinka šių energijos vartojimo efektyvumo reikalavimų. Komisijos reglamente (ES) 2019/2020 gyvsidabrio kiekis nurodomas kaip svarbus šviesos šaltinio gyvavimo ciklo aplinkosauginis aspektas, tačiau patvirtinama, kad pavojingų medžiagų naudojimą šviesos šaltiniuose, įskaitant gyvsidabrį, reglamentuoja Direktyva 2011/65/ES.

                     (14)

                        OL L 174, 2011 7 1, p. 88.

                     (15)

                        2010 m. rugsėjo 24 d. Komisijos sprendimas 2010/571/ES, kuriuo iš dalies keičiamas Europos Parlamento ir Tarybos direktyvos 2002/95/EB priedas dėl švino, gyvsidabrio, kadmio, šešiavalenčio chromo, polibromintų bifenilų ir polibromintų difenileterių naudojimo išimčių siekiant jį suderinti su mokslo ir technikos pažanga (OL L 251, 2010 9 25, p. 28).

    ---documentbreak---

               PRIEDAS

               Direktyvos 2011/65/ES III priedo 1, 1.a, 1.b, 1.c, 1.d ir 1.e įrašai pakeičiami taip:

                        Išimtis

                        Taikymo apimtis ir datos

                        „1

                        Gyvsidabrio kiekis viencokolėse (kompaktinėse) liuminescencinėse lempose (viename degiklyje) ne didesnis kaip:

                        1.a

                        Bendrojo apšvietimo < 30 W – 2,5 mg

                        Baigia galioti [LB: 12 mėnesių nuo deleguotosios direktyvos paskelbimo Oficialiajame leidinyje dienos]

                        1.b

                        Bendrojo apšvietimo ≥ 30 W, bet < 50 W – 3,5 mg

                        Baigia galioti [LB: 12 mėnesių nuo deleguotosios direktyvos paskelbimo Oficialiajame leidinyje dienos]

                        1.c

                        Bendrojo apšvietimo ≥ 50 W, bet < 150 W – 5 mg

                        Baigia galioti [LB: 12 mėnesių nuo deleguotosios direktyvos paskelbimo Oficialiajame leidinyje dienos]

                        1.d

                        Bendrojo apšvietimo ≥ 150 W – 15 mg

                        Baigia galioti [LB: 12 mėnesių nuo deleguotosios direktyvos paskelbimo Oficialiajame leidinyje dienos]

                        1.e

                        Bendrojo apšvietimo kvadratinės arba apskritos konstrukcinės formos lempose, kurių vamzdelio skersmuo ≤ 17 mm – 5 mg

                        Baigia galioti [LB: 12 mėnesių nuo deleguotosios direktyvos paskelbimo Oficialiajame leidinyje dienos]“


title: KOMISIJOS DELEGUOTOJI DIREKTYVA (ES) .../ kuria, derinant prie mokslo ir technikos pažangos, dėl išimties naudoti gyvsidabrį kitose didžiaslėgėse natrio (garų) bendrojo apšvietimo lempose iš dalies keičiamas Europos Parlamento ir Tarybos direktyvos 2011/65/ES III priedas

text:
AIŠKINAMASIS MEMORANDUMAS

               1.DELEGUOTOJO AKTO BENDROSIOS APLINKYBĖS

               Šia Komisijos deleguotąja direktyva, derinant prie technikos ir mokslo pažangos, iš dalies keičiamas Europos Parlamento ir Tarybos direktyvos 2011/65/ES dėl tam tikrų pavojingų medžiagų naudojimo elektros ir elektroninėje įrangoje apribojimo (nauja redakcija)
                  1
                (RoHS direktyva) III priedas. Pakeitimas susijęs su išimtimi nurodytoms reikmėms, turinčioms gyvsidabrio kitose didžiaslėgėse natrio (garų) bendrojo apšvietimo lempose.

               RoHS direktyva ribojamas tam tikrų pavojingų medžiagų naudojimas elektros ir elektroninėje įrangoje (EEĮ), kaip nurodyta 4 straipsnyje. Šiuo metu apribojimai taikomi dešimčiai RoHS II priede išvardytų medžiagų: švinui, gyvsidabriui, kadmiui, šešiavalenčiam chromui, polibromintiems bifenilams (PBB) ir polibromintiems difenileteriams (PBDE), bis(2‑etilheksil)ftalatui (DEHP), butilbenzilftalatui (BBP), dibutilftalatui (DBP) ir diizobutilftalatui (DIBP). III ir IV prieduose išvardytos specialioms reikmėms skirtos EEĮ medžiagos ir komponentai, kuriems išimties tvarka netaikomi medžiagų apribojimai pagal 4 straipsnio 1 dalį.

               Direktyvos 5 straipsnyje numatytas III ir IV priedų derinimas su mokslo ir technikos pažanga, kuris gali apimti išimčių suteikimą, atnaujinimą ir panaikinimą. Pagal 5 straipsnio 1 dalies a punktą išimtys turi būti įtraukiamos į III ir IV priedus, tik jei dėl to nesumažėja Reglamentu (EB) Nr. 1907/2006 (REACH)
                  2
                užtikrinama aplinkos ir sveikatos apsauga ir jei jos atitinka kurią nors iš toliau nurodytų sąlygų: i) jų pašalinimas arba pakeitimas keičiant konstrukciją arba medžiagas ir komponentus tokiais, kuriems nereikia jokių II priede išvardytų medžiagų ar cheminių medžiagų, yra moksliškai ar techniškai neįmanomas; ii) nėra užtikrintas pakaitalų patikimumas; iii) visas neigiamas poveikis aplinkai, sveikatai ir vartotojų saugai dėl medžiagos pakeitimo greičiausiai yra didesnis nei jo bendra nauda aplinkai, sveikatai ir vartotojų saugai.

               Priimamuose sprendimuose dėl išimčių ir jų trukmės turi būti atsižvelgiama į pakaitalų buvimą ir pakeitimo socialinį bei ekonominį poveikį. Sprendimuose dėl išimčių galiojimo trukmės taip pat turi būti atsižvelgiama į bet kokį galimą poveikį inovacijoms. Jei tinka, visiems išimčių poveikiams turi būti taikoma gyvavimo ciklo samprata.

               5 straipsnio 1 dalies a punkte taip pat nustatyta, kad dėl specialioms reikmėms skirtų EEĮ medžiagų ir komponentų įtraukimo į III ir IV priedo sąrašus Komisija turi priimti atskirus deleguotuosius aktus. 5 straipsnio 3 dalyje ir V priede aprašyta su išimtimis susijusių paraiškų teikimo tvarka.

               2.KONSULTACIJOS PRIEŠ PRIIMANT AKTĄ

               Komisija gauna prašymus
                  3
                iš ekonominės veiklos vykdytojų suteikti arba atnaujinti išimtis pagal RoHS direktyvos 5 straipsnio 3 dalį ir V priedą.

               Pagal dabartinę III priedo 4.c išimtį galima naudoti gyvsidabrį kitose didžiaslėgėse natrio (garų) bendrojo apšvietimo lempose, neviršijant šių verčių (vienam degikliui): 4.c-I, P ≤ 155 W – 25 mg; 4.c-II, 155 W <P ≤405 W – 30 mg; 4.c-III, P > 405 W – 40 mg.

               2015 m. sausio mėn. Komisija gavo vieną šios išimties atnaujinimo paraišką. Pareiškėjai iš esmės teigė, kad trūksta pakaitalų reikmėms, kurioms taikoma ši išimtis, nes dėl gyvsidabrio kiekio sumažinimo ar jo nenaudojimo šiose lempose sumažėja jų efektyvumas
                  4
               . 2020 m. sausio mėn. tie patys pareiškėjai pateikė atnaujintą paraišką, pagal kurią gyvsidabrio kiekis sumažinamas palyginti su 2015 m. paraiška. Pagal RoHS direktyvos reikalavimus (5 straipsnio 5 dalies antrą pastraipą) išimtis galioja tol, kol Komisija priima sprendimą dėl atnaujinimo paraiškos.

               Siekdama įvertinti tos išimties atnaujinimo paraišką, Komisija 2015 m. birželio mėn. pradėjo ir 2016 m. baigė tyrimą, skirtą reikiamam techniniam ir moksliniam vertinimui atlikti
                  5
               , įskaitant aštuonių savaičių internetines konsultacijas su suinteresuotosiomis šalimis
                  6
               . Papildydama tą tyrimą, kuriame buvo vertinami išsamūs techniniai ir moksliniai duomenys bei gauti pranešimai, kaip dokumentuota tyrimo ataskaitoje, Komisija atliko du papildomus tyrimus ar atnaujinimus, pakviesdama dalyvauti suinteresuotąsias šalis. 2019 m. paskelbtame tyrime
                  7
                daugiausia dėmesio buvo skiriama socialiniam ir ekonominiam vertinimui bei pakaitalų buvimui, o naujais skaičiais ir modeliavimu pagrįstas atnaujinimas buvo atliktas 2020 m.
                  8
                Paskelbtos galutinės tyrimo ir socialinio ir ekonominio vertinimo ataskaitos
                  9
               ; suinteresuotosios šalys buvo informuotos.

               2016 m. rugsėjo 1 d., 2018 m. spalio 29 d. ir 2019 m. spalio 21 d. ekspertų posėdžiuose Komisija konsultavosi su valstybių narių ekspertų grupe dėl deleguotųjų teisės aktų pagal RoHS direktyvą, kad turėtų valstybių narių nuomonę dėl numatytos veiksmų eigos pagal įvertinimų išvadas. Ji atliko visus būtinus procedūrinius veiksmus, susijusius su medžiagų apribojimo išimtimis pagal 5 straipsnio 3–7 dalis
                  10
               . Tarybai ir Europos Parlamentui apie visus veiksmus pranešta.

               Galutinėse ataskaitose pažymėta, kad:

               ·gyvsidabrio nenaudojančių pakaitalų yra sistemos lygmeniu (skirtų naudoti naujų šviesos diodų (LED) šviestuvuose), tačiau tokie pakaitalai nesuderinami, kaip pakaitalai didžiaslėgėse natrio (garų) bendrojo apšvietimo (HPS) lempose (komponentų pakeitimas). Todėl per anksti atsisakius HPS lempų, gali per greitai baigtis esamų HPS šviestuvų naudojimo trukmė ir kilti bendrų aplinkos problemų. Taip pat buvo padaryta išvada, kad vis dar reikia laiko pakankamoms alternatyvoms sukurti, ir tai yra priežastis, dėl kurios buvo rekomenduota atnaujinti išimtį dar kartą ne ilgiau kaip penkeriems metams;

               ·mažesnį palyginti su dabartiniu lygiu gyvsidabrio kiekį turinčios HPS lempos yra skirtingų formų ir skirtingo galingumo. Todėl išimtis turėtų būti atnaujinta mažesniam gyvsidabrio kiekiui.

               Apibendrinant mokslinius ir techninius vertinimus, įskaitant konsultacijas su suinteresuotosiomis šalimis, išsamiai nustatyta, kad 4.c I–III išimtys vis dar atitinka išimties kriterijus. Vertinimo rezultatai taip pat parodė, kad dėl konkrečios išimties nesumažėtų REACH reglamentu užtikrinama aplinkos ir sveikatos apsauga pagal Direktyvos 2011/65/ES 5 straipsnį.

               Pagal Geresnio reglamentavimo gaires deleguotosios direktyvos projektas keturias savaites buvo skelbiamas Geresnio reglamentavimo portale siekiant gauti visuomenės atsiliepimų. Per konsultacijas dėl akto projekto gauti trys atsiliepimai. Iškelti klausimai buvo apsvarstyti ir nuspręsta, kad projekto pakeitimai nebūtini.

               3.DELEGUOTOJO AKTO TEISINIAI ASPEKTAI

               Deleguotąja direktyva atnaujinama į Direktyvos 2011/65/ES III priedą įtraukta 4.c I–III išimtis dėl gyvsidabrio naudojimo kitose didžiaslėgėse natrio bendrojo apšvietimo lempose. Gyvsidabrio kiekis, kurį galima naudoti nurodytoms reikmėms, yra sumažintas, siekiant atitikti nurodyto tipo lempų techninę pažangą.

               Komisijos vertinime, pagrįstame papildomais tyrimais ir konsultacijomis, daroma išvada, kad prašymas suteikti išimtį atitinka bent vieną iš RoHS direktyvos 5 straipsnio 1 dalies a punkte nustatytų kriterijų, kuris pagrindžia išimties pratęsimą: gyvsidabrio negalima patikimai pakeisti lempų kategorijoms, kurioms taikoma ši išimtis.

               Taigi išimties sąlygos yra įvykdytos, o išimties 4.c I–III įrašai turi būti atnaujinti. Atliekant vertinimą taip pat padaryta išvada, kad, atsižvelgiant į technikos pažangą, kiekvienam išimties įrašui leidžiamas gyvsidabrio kiekis gali būti sumažintas.

               Šios išimties galiojimo pabaigos datos nustatomos pagal 5 straipsnio 2 dalies pirmą pastraipą. Atliekant vertinimą prieita prie išvados, kad pakaitalų kūrimo padėtis pagrindžia išimties atnaujinimą ne ilgesniam nei penkerių metų galiojimo laikotarpiui. Nemanoma, kad galiojimo laikotarpiai darytų neigiamą poveikį inovacijoms.

               Teisinė priemonė yra deleguotoji direktyva, kuri atitinka įgalinamąjį teisės aktą, būtent Direktyvą 2011/65/ES, visų pirma jos 5 straipsnio 1 dalyje ir 20 straipsnyje nurodytus reikalavimus.

               Deleguotosios direktyvos tikslas – prisidėti prie žmonių sveikatos ir aplinkos apsaugos ir priderinti nuostatas dėl elektros ir elektroninės įrangos vidaus rinkos veikimo, kad šiaip jau uždraustas medžiagas būtų leidžiama naudoti specialioms reikmėms pagal RoHS direktyvos nuostatas ir sąlygas bei laikantis III ir IV priedų derinimo prie mokslo ir technikos pažangos tvarkos.

               Deleguotoji direktyva ES biudžetui poveikio neturi.

               KOMISIJOS DELEGUOTOJI DIREKTYVA (ES) .../…

               2021 12 13

               kuria, derinant prie mokslo ir technikos pažangos, dėl išimties naudoti gyvsidabrį kitose didžiaslėgėse natrio (garų) bendrojo apšvietimo lempose iš dalies keičiamas Europos Parlamento ir Tarybos direktyvos 2011/65/ES III priedas

               (Tekstas svarbus EEE)

               EUROPOS KOMISIJA,

               atsižvelgdama į Sutartį dėl Europos Sąjungos veikimo,

               atsižvelgdama į 2011 m. birželio 8 d. Europos Parlamento ir Tarybos direktyvą 2011/65/ES dėl tam tikrų pavojingų medžiagų naudojimo elektros ir elektroninėje įrangoje apribojimo
                  11
               , ypač į jos 5 straipsnio 1 dalies a punktą,

               kadangi:

               (1)Direktyva 2011/65/ES iš valstybių narių reikalaujama užtikrinti, kad rinkai teikiamoje elektros ir elektroninėje įrangoje nebūtų tos direktyvos II priede išvardytų pavojingų medžiagų. Tas apribojimas netaikomas tam tikroms tos direktyvos III priede išvardytoms reikmėms, kurioms nustatyta išimtis;

               (2)elektros ir elektroninės įrangos kategorijos, kurioms taikoma Direktyva 2011/65/ES, išvardytos tos direktyvos I priede;

               (3)gyvsidabris yra Direktyvos 2011/65/ES II priede nurodyta ribojama medžiaga;

               (4)Sprendimu 2010/571/ES
                  12
                Komisija, be kitų dalykų, suteikė išimtį naudoti gyvsidabrį kitose didžiaslėgėse natrio (garų) bendrojo apšvietimo lempose (toliau – išimtis), kuri dabar yra įtraukta į Direktyvos 2011/65/ES III priedo sąrašą kaip 4.c-I, 4.c-II ir 4.c-III išimtis. Pagal tos direktyvos 5 straipsnio 2 dalies antros pastraipos a punktą išimties galiojimas turėjo baigtis 2016 m. liepos 21 d.;

               (5)gyvsidabris naudojamas didžiaslėgėse natrio (garų) lempose dėl šviesos spalvos ir spalvos atgavos savybių;

               (6)2015 m. sausio 15 d., t. y. per Direktyvos 2011/65/ES 5 straipsnio 5 dalyje nustatytą terminą, Komisija gavo paraišką dėl išimties atnaujinimo (toliau – atnaujinimo paraiška), kuri buvo pataisyta pateikiant papildomą informaciją 2020 m. sausio 20 d. Pagal Direktyvos 2011/65/ES 5 straipsnio 5 dalį išimtis galioja tol, kol priimamas sprendimas dėl atnaujinimo paraiškos;

               (7)atliekant atnaujinimo paraiškos vertinimą, kuriame buvo atsižvelgta į pakaitalų buvimą ir pakeitimo socialinį bei ekonominį poveikį, padaryta išvada, kad susijusioms reikmėms naudojamo gyvsidabrio pakeitimas ar pašalinimas šiuo metu yra techniškai neįmanomas. Atliekant vertinimą taip pat prieita prie išvados, kad gyvsidabrio kiekis, kurį galima naudoti toms specialioms reikmėms, turėtų būti sumažintas, kad atitiktų specialių lempų tipų rinkos pokyčius. Atliekant vertinimą buvo konsultuotasi su suinteresuotosiomis šalimis pagal Direktyvos 2011/65/ES 5 straipsnio 7 dalį. Per šias konsultacijas gautos pastabos buvo viešai paskelbtos tam skirtoje interneto svetainėje;

               (8)išimtis suderinama su Europos Parlamento ir Tarybos reglamentu (EB) Nr. 1907/2006
                  13
                ir dėl to nesumažėja juo užtikrinama aplinkos ir sveikatos apsauga;

               (9)todėl tikslinga suteikti atnaujintą išimtį dėl Direktyvos 2011/65/ES III priedo 4.c-I, 4.c-II ir 4.c-III įrašų ne ilgesniam kaip penkerių metų laikotarpiui, nes pagal tos direktyvos 5 straipsnio 2 dalies pirmą pastraipą šiuo metu nėra patikimų pakaitalų. Atsižvelgiant į nuolatinių pastangų rasti patikimą pakaitalą rezultatus, mažai tikėtina, kad dėl išimties taikymo trukmės bus padarytas neigiamas poveikis inovacijoms;

               (10)todėl Direktyva 2011/65/ES turėtų būti atitinkamai iš dalies pakeista,

               PRIĖMĖ ŠIĄ DIREKTYVĄ:

               1 straipsnis

               Direktyvos 2011/65/ES III priedas iš dalies keičiamas pagal šios direktyvos priedą.

               2 straipsnis

               1.Valstybės narės ne vėliau kaip [paskutinė šešto mėnesio po šios direktyvos įsigaliojimo diena] priima ir paskelbia įstatymus ir kitus teisės aktus, būtinus, kad būtų laikomasi šios direktyvos. Jos nedelsdamos pateikia Komisijai tų teisės aktų nuostatų tekstą.

               Tas nuostatas jos taiko nuo [paskutinė šešto mėnesio po šios direktyvos įsigaliojimo diena + 1 diena].

               Valstybės narės, priimdamos tas nuostatas, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.

               2.Valstybės narės pateikia Komisijai šios direktyvos taikymo srityje priimtų nacionalinės teisės aktų pagrindinių nuostatų tekstus.

               3 straipsnis

               Ši direktyva įsigalioja dvidešimtą dieną po jos paskelbimo Europos Sąjungos oficialiajame leidinyje.

               4 straipsnis

               Ši direktyva skirta valstybėms narėms.

               Priimta Briuselyje 2021 12 13

                     Komisijos vardu

                     Pirmininkė
                     Ursula VON DER LEYEN

                     (1)

                        OL L 174, 2011 7 1, p. 88.

                     (2)

                        OL L 396, 2006 12 30, p. 1.

                     (3)

                        Sąrašas pateikiamas adresu:
                  http://ec.europa.eu/environment/waste/rohs_eee/adaptation_en.htm
                  .

                     (4)

                  https://rohs.exemptions.oeko.info/fileadmin/user_upload/RoHS_Pack_9/Exemption_4_c__IIII_/
                  4c_LE_RoHS_Exemption_Req_Final.pdf
                   .

                     (5)

                        Galutinė tyrimo ataskaita pateikta adresu
                  https://op.europa.eu/en/publication-detail/-/publication/a3fdcc8c-4273-11e6-af30-01aa75ed71a1
                  .

                     (6)

                        Konsultacijų laikotarpis: nuo 2015 m. rugpjūčio 21 d. iki 2015 m. spalio 16 d., http://rohs.exemptions.oeko.info.

                     (7)

                  https://rohs.exemptions.oeko.info/fileadmin/user_upload/reports/FWCW_RoHS_Lamps_SEA_
                  20190729_Final.pdf

                     (8)

                     https://op.europa.eu/lt/publication-detail/-/publication/f44f2383-dd0a-11ea-adf7-01aa75ed71a1/language-lt/format-PDF/source-146144383

                  , nuo 92 puslapio.

                     (9)

                     https://ec.europa.eu/environment/waste/rohs_eee/studies_rohs1_en.htm
                     .

                     (10)

                        Būtinų administracinių veiksmų sąrašą galima rasti
                  Komisijos interneto svetainėje
                  . Su kiekvieno deleguotojo akto projekto esamu procedūros etapu galima susipažinti Tarpinstituciniame deleguotųjų aktų registre, adresu
                  https://webgate.ec.europa.eu/regdel/#/home
                  .

                     (11)

                        OL L 174, 2011 12 30, p. 88.

                     (12)

                        2010 m. rugsėjo 24 d. Komisijos sprendimas 2010/571/ES, kuriuo iš dalies keičiamas Europos Parlamento ir Tarybos direktyvos 2002/95/EB priedas dėl švino, gyvsidabrio, kadmio, šešiavalenčio chromo, polibromintų bifenilų ir polibromintų difenileterių naudojimo išimčių siekiant jį suderinti su mokslo ir technikos pažanga (OL L 251, 2010 9 25, p. 28).

                     (13)

                        2006 m. gruodžio 18 d. Europos Parlamento ir Tarybos reglamentas (EB) Nr. 1907/2006 dėl cheminių medžiagų registracijos, įvertinimo, autorizacijos ir apribojimų (REACH), įsteigiantis Europos cheminių medžiagų agentūrą, iš dalies keičiantis Direktyvą 1999/45/EB bei panaikinantis Tarybos reglamentą (EEB) Nr. 793/93, Komisijos reglamentą (EB) Nr. 1488/94, Tarybos direktyvą 76/769/EEB ir Komisijos direktyvas 91/155/EEB, 93/67/EEB, 93/105/EB bei 2000/21/EB (OL L 396, 2006 12 30, p. 1).

    ---documentbreak---

               PRIEDAS

               Direktyvos 2011/65/ES III priedo 4.c, 4.c-I, 4.c-II ir 4.c-III įrašai pakeičiami taip:

                        Išimtis

                        Taikymo apimtis ir datos

                        „4.c

                        Gyvsidabrio kiekis kitose didžiaslėgėse natrio (garų) bendrojo apšvietimo lempose (viename degiklyje) ne didesnis kaip:

                        4.c-I

                        P ≤ 155 W – 20 mg

                        Baigia galioti [LB: [5 metai nuo deleguotosios direktyvos paskelbimo Oficialiajame leidinyje dienos]

                        4.c-II

                        155 W < P ≤ 405 W – 25 mg

                        Baigia galioti [LB: [5 metai nuo deleguotosios direktyvos paskelbimo Oficialiajame leidinyje dienos]

                        4.c-III

                        P > 405 W – 25 mg

                        Baigia galioti [LB: [5 metai nuo deleguotosios direktyvos paskelbimo Oficialiajame leidinyje dienos]“